text:
Formulario di declaracion di Winstbelasting 2013 a sali
ORANJESTAD – Departamento di Impuesto ta informa cu e formularionan di declaracion (aangiftebiljet) di winstbelasting 2013 a sali. Ta trata di e formulario di declaracion pa empresa cu ta cay bou ley di winstbelasting manera un NV. E clientenan cu lo ricibi e formulario ta e empresanan estableci na Aruba, e empresanan den exterior cu tin entre otro establecimento permanente na Aruba y e companianan di seguro.
E formulario di declaracion tin fecha oficial di otorgamento 15 di september 2014 y pa e fecha aki tur cliente mester a ricibi esaki. E clientenan ta haya 2 luna pa yena y entrega e formulario. E ultimo dia pa entrega e declaracion ta 17 di november 2014. Ta importante pa tene cuenta cu e termino di 2 luna aki, ya cu e cliente ta core riesgo di haya boet si no entrega e declaracion of si entrega esaki laat. E boet pa incumplimento ta minimo Afl. 250,- y maximo Afl. 10.000,-.
Alabes, Departamento di Impuesto ta haci un apelacion na su clientenan pa yena e formulario corectamente y completamente y verifica si a contesta tur e preguntanan. Ultimo ta firma y entrega e declaracion hunto cu e anexonan manera e relato anual y su aclaracion y demas documento di importancia.
Na momento di entrega e declaracion, lo controla si esaki ta completamente yena y firma. No lo acepta e declaracion, si no a yena e formulario completamente y/of no a firma esaki. Pesey Departamento di Impuesto ta haci un apelacion na tur cliente pa controla e declaracion hopi bon prome cu entrega esaki.
Alabes ta conseha pa no warda te na ultimo cu e entregamento.


c: text/html

text:
Piercing
- E artículo aki ta skirbí na papiamento. Lo ta apresiá si por mantené e artículo aki na estilo di papiamento.
Piercing ta un palabra Ingles cu ta nifica perfora na Spaño ta yam'e 'el anglicismo' pirsin, aunke tambe ta wordo uza e termino perforacion, dus 'haci buraco'.
Tecnica[editá | edit source]
E piercing ta consisti di e implantacion generalmente decorativo of ritual dor den un renchi di piercing na diferente parti di curpa. Pa realisa esey bo ta haci un perforacion cu un hangua special den parti desea siguiedamente bo ta procede e introduccion di e piercing den e cabidad realisando cu e hangua. E elementonan di e piercing ta wordo traha dor di acero kirugico, titanio, platino, niobio, oro of PTFE. E miho di tur pa uza ta titanio.
Historia[editá | edit source]
No por establece na ki momento concreto e piercing a parce den historia di humanidad. Desde e antiguo Roma tur su miembro di guardia di Cesar nan tawata uze como demostracion di birilidad renchi den e nipelnan. Tambe den e epoca Victoriana e muhenan di halto sociedad nan tawata pone renchi na nan nipelnan pa hisa su volumen. Na India e ta un tradicion pa pone renchi den nanishi di muhenan. Ora nan ta chikito (menor): e tradicion ki ta wordo practica cu su welanan, cu ta hacie na su nietanan prome cu nan ta bay casa. Ora e piercing ta situa den e espacio entre dos burac'i nanishi ta ricibi e nomber Septum. Hopi gruponan etnico nan a uze y actualmente nan ta sigui practica como na Polinesia, Africa, India etc. Ainda ta existi e custumber di algun gruponan etnico na Brazil. Nan ta hacie un incision bou di e lip lo cua pocopoco ta bay amplia hasta cu ta yega na e size deseado. Den diferente tribunan di Africa ta hopi comun e custumber ki. E muhenan soltera nan ta amplia nan lip den e momento cu nan ta compromente cu su guy te na e momento di celebracion di boda.
Finalmente nos por bisa cu tin diferente tipo practica den historia. Cu e uzo di e piercing den curpa, ritonan of cermonia te dia di djawe. Pero loke si ta berdad ta cu te ainda tin hopi tribunan ta sigui practica, pero e piercing di awendia ta wordo practica mas tanto p'e hobennan pa motibo di estetica.
Piercing den horea[editá | edit source]
Hopi hende sa practica e piercing aki ya pa hopi tempo caba, practicamente den culutura tribunal. Tin scritura considerbel y arkeologico prueba di e practica aki. Curpa di momia tawatin piercing cu a wordo haya, hasta esun di mas bieu a wordo data 5,300 aña bieu di Ötzi the Iceman cu a hay'e na Austria.

robotstxt: allowed

filter: keep


text:
Salvatore Ferragamo: Coleccion Primavera / Verano 2009
Salvatore Ferragamo a ricibi su invitadonan especial diahuebs anochi pa asina nan tin e placer di admira e fabuloso coleccion primavera/ verano 2009 di Salvatore Ferragamo.
Un evento espectacular, di luho y placer, caminda cu Moet Chandon a ser sirbi durante henter anochi, mescos cu exquisito hors d’oeuvres di Renaissance.
E coleccion nobo di Salvatore Ferragamo ta uno minimalista, consistiendo di linea y forma. Cu un gusto impeccable pa detaye, excelencia den material y diseno cu identidad, e secreto den e arte y luho, ta locual ta distingui Salvatore Ferragamo.
E colornan usa den e coleccion nobo ta un refleho di e atmosfera di verano. E prome parti di e coleccion , ta uno sofistica, den tono nan blanco, berde (acid green), cu ta ser incrementa den un color cu mas intensidad di jade pa musk.
E coleccion ta sigi cu diseño nan mas dinamico, combinando colornan neutral cu oranje, oleander y fuchsia.
Tur e disenonan elegante y precioso di e coleccion nobo aki, ta obtenibel na Ferragamo Boutique den Renaissance Mall.


text:
Un mensahe na tur mayor di Tanki Leendert y vecindario
Francis Jacobs di MEP:
ORANJESTAD (AAN): “Ya pa basta tempo caba mi tabata tin e deseo y mas ainda mi a wordo acerca pa diferente mayor di Tanki Leendert y vecindario cu un peticion hopi special pa cu inicio di un coro di hobennan cristian catolico pa e distrito di Tanki Leendert.
Mi por corda basta aña pasa ami mes a forma parti di un coro e tempo ey di tur e muchanan di bario y un coro cu tabata bao di maneho di e conocido Sr. Thomas Quandus. E coro aki a haci diferente presentacion den tur misa di tur distrito.
Mirando e hecho cu Tanki Leendert awor tin su propio parokia, siguramente ta e momento pa Tanki Leendert tin su propio Coro di hobennan y mi tin sigur cu hopi mayor ta di acuerdo cu e bon intencion aki.
E intencion ta pa forma un coro promer y stabiliz’e y asina nos por cuminsa presenta durante sacrificionan di misa, no solamente na Tanki Leendert pero na otro misanan tambe hunto cu tur otro coro na Aruba.
Na tur mayor cu ta interesa por tuma contacto cu mi persona na 7313100 of via mi e-mail address na francis.jacobs@live.com.”, Francis Jacobs a duna di conoce.


text:
E TOREN DI VIGILANSIA MEI 2015
E Fin Ta Serka?
Ora bo tende ku “E fin ta serka!”, kiko ta bini na bo mente? Loke ta bini na bo mente ta preokupá bo?
Kiko “e Fin” Ta Nifiká?
Bo tabata sa ku e mensahe di Beibel tokante e fin ta un bon notisia?
E Fin Ta Serka?
Beibel ta menshoná kuater profesia ku ta yuda nos mira bon kla ku e fin ta serka.
Hopi Hende Lo Sobrebibí e Fin—Bo Tambe Por
Pero kon bo por sobrebibí? Bo mester stòk bo kas ku produktonan di promé nesesidat òf hasi otro preparashon pa e dia di kalamidat?
Bo Tabata Sa?
Arkeologia ta apoyá loke Beibel ta bisa? Na ki tempu leon a disparsé for di e teritorionan menshoná den Beibel?
Mi A Siña Ku Yehova Ta Miserikòrdioso i Kla pa Pordoná
Estafá hende tabata manera un droga pa Normand Pelletier. Pero un teksto ku el a lesa den Beibel a konmov’é mashá.
“T’ami Ta na Lugá di Dios Anto?”
Den bo famia tambe tin yalursheit, traishon òf odio? Si ta asina, e relato di Beibel di Yosef por yuda bo.
Pregunta Ku Beibel Ta Kontestá
Dikon e Dia di Huisio ta dura mil aña?
Mas Informashon Online
Kiko e Reino di Dios Lo Hasi?
Haña sa ki bendishon bo por ferwagt ora e Reino di Dios ta goberná e tera.


text:
E TOREN DI VIGILANSIA YÜNI 2015
Siensia A Remplasá Beibel?
Nan ta kompetí ku otro òf nan ta komplementá otro?
Ki Efekto Siensia Tin Riba Nos Bida?
Kiko ta e “argumento sientífiko ku ta deskartá e eksistensia di Dios”?
Siensia Tin Su Límitenan
Historia di siensia a motivá Carl Sagan pa bisa: “Hende inteligente tambe por ta gran kiboká.”
Saka lo Mihó di Bo Behes
Seis konseho di Beibel por yuda bo saka lo mihó di bo behes i adaptá na e etapa nobo di bida akí.
Un Herensia Ku A Pasa pa Shete Generashon
Kevin Williams ta konta kon su famia a sirbi e Dios berdadero, Yehova, zelosamente.
Ken Ta e Antikristu?
E lo bini den futuro òf e ta eksistí pa hopi tempu kaba?
Pregunta Ku Beibel Ta Kontestá
Kon bo por lanta yunan responsabel?


text:
Personal di Fundacion Hende Muher den Dificultad a ricibi curso “Maltrato di Hende Muher”
Entrevista cu Rufina Hasham- Werleman:
ORANJESTAD (AAN) – Diaranzon mainta, Matutino DIARIO a bishita Fundacion pa Hende Muher den Dificultad, relaciona cu e curso “Maltrato di Hende Muher, su origen y consecuencianan” cu e personal ta hayando, pa nan por yuda mehor nan clientenan.
E curso aki tabata tin un duracion di diescinco dia y e lo conclui diabierna awor.
Diaranzon tabata tin como invitado señora Audrey Croes- Lacle y e director di Fundacion Balansa Nobo señora Chong.
Cada un a duna informacion tocante nan respectivo fundacion, kico nan trabao ta, kico ta nan meta y nan logronan pa cu nan clientenan.
Señora Rufina Hasham- Werleman, Trahador Social cu diesdos aña den servicio di e fundacion, el a splica nos tocante e programa aki.
E fundacion ta bay cumpli 17 aña di existencia y nan trabao ta crece, nan ta haya mas cliente acerca, y debi cu nan ta purba pa e cas di refugio draai mas tanto posible, 24 ora, e leidsternan mester por haya mas informacion di tur loke tin di haber cu e pregunta di ayudo cu ta bin di e clientenan.
Na prome lugar, Fundacion pa Hende Muher den Dificultad ta pa hende muher cu ta worde maltrata fisicamente, cu nan bida ta na peligro, cu ta pasa den violencia domestico pero banda di esey y rond di dje tin hopi pregunta cu e clientenan ta haci.
Den e cursonan aki nan a purba di hinca tur locual por rondona e cliente, por ehemplo kico nan mester si nan dicidi cu nan kier divorcia, si ta clientenan cu no tin un status regla y cu nan ta sinti mara na e casamento cu nan pareha, of si ta un hende cu no tin trabao mustre su derechonan cu e tin manera abogado liber, of si e tin miedo di separa pasobra economicamente e ta mara na e casa, e por busca un trabao y mientras tanto e tin derecho di haya un uitkering.
E meta ta pa informa e leidsternan riba tur esaki pasobra nan ta pasa mas tempo cu e clientenan, y tin cierto informacion cu nan por duna.
Señora Hasham a señala cu e leidsternan no tey pa duna conseho pero si informacion cu e clientenan ta desea di haya, ta worde duna na e personal aki.
Tambe nan ta haya informacion mas extenso di tur locual ta sosode rond di un hende muher maltrata: con e ta sinti su mes, pakico tin cierto conducta cerca dje, of e pakico di cierto cosnan cu nan por ripara entre e mama y e yiunan cu den e cas di refugio.
E curso aki nan a yega di dune caba na aña 2007 pero e tempo ey tabata mas informacion teoretico, pero e biaha aki a bin cu hendenan di pafo pa duna informacion.
Otro temanan cu nan ta haya den e curso ta por ehemplo derechonan laboral, informacion tocante Dimas, etc. Cada dia tabata tin un tema diferente cuminzando for di 9’or di mainta te cu 1’or di traimerdia.
Tin informacion cu e personal ta haya tambe bishitando instancianan manera Departamento di Asunto Social, unda nan lo ta diahuebs awor, entre otro.
E personal di e fundacion ta traha diferente warda, entre nan tin e Huismoeder, e bode, e werkster, e trahadornan social, e persona cu ta hiba administracion, pa nan ta prepara pa duna cierto contestanan na e clientenan na e momentonan cu nan ta haci pregunta, pa asina nan sinti nan mes mas comodo y mas na cas cu ta posible.
Den nan cas di refugio (cual adres no ta conoci) pa peticion di e cliente mes tambe tin biaha nan ta bin cu charla of anochi di informacion, por ehemplo pa esnan cu ta bay drenta den proceso di divorcio y cu kier sa con esaki ta bay. Nan ta invita un abogado, pa e bin duna nan e informacion ey.
Tambe e leidsternan ta worde prepara pa hinca un plan di actividad den otro, y nan ta worde considera e wowo y orea di e trahadornan social di e fundacion, pasobra loke nan ta mira y observa den e cas di refugio ta hopi importante pa e trahador social por hinca esaki den e guia y tene cuenta cu e aspectonan aki.


text:
Archivo di August, 2012
“Mi secuestro a siña mi pa aprecia bida mas ainda”
Arjan Erkel cu tene e audiencia den su gara cu lectura conmovedor
ORANJESTAD (AAN): Un cuarto di un metro y un metro y mei tabata su ‘cas’ pa un periodo largo di 15 luna.
Di aki Arjan Erkel a worde hiba na algun otro lugar pa despues di 607 diaden cautiverio worde libera.
No solamente e tabata worde cuida di dia y anochi pa hombernan bon arma, pero nunca a wak nan cara tampoco.
Trahando como hefe di “Medi conan sin frontera” na Dagestan, e antropologo cultural Arjan Erkel riba un anochi a worde secuestra den un forma violento door di rebeldenan musulman extremista cu cara tapa y fuertemente arma.
Town Hall Meeting na San Nicolas tabata un exito atrobe sin igual
Den un sala na YMCA totalmente yena y cu hopi mas ciudadano para pafo:
ORANJESTAD (AAN): Diaranzon anochi, cuminsando for di tempran caba, un publico grandi di ciudadanonan di San Nicolas y vecindario a cuminsa aglomera na YMCA na San Nicolas.
Motibo pa esaki ta e Foro Publico, Bo Opinion, mihor conoci como e Town Hall Meeting cu a cuminsa for di 7:30 di anochi.
Habriendo e anochi, Ramon Arindell, a duna un presentacion di e diferente proyectonan cu ta tumando lugar na San Nicolas y vecindario.
No ta exclui cu cuerpo di polis Arubano tambe den futuro lo bay uza aparato digital pa traha verbaal durante di control riba trafico
ORANJESTAD (AAN): Segun informe for di Hulanda polis lo bay stop di skirbi process verbaal. Pa medio di un computer portable ta traha e verbaal y primi conopi y ta bay directamente pa e central cu ta encarga pa cobra. Den e caso aki di Aruba lo ta Ministerio Publico.
E ultimo ta encarga cu e cobranzanan di e boetnan. Na Hulanda segun e version, e minister di husticia hulandes kier pa kita e obligacion pa duna ciudadanonan haya boet e bonnan di papel, el a laga parlamento hulandes sa.
Pa cuminza cobra pa recoge sushi domestico Serlimar mester garantiza un servicio optimal!
ORANJESTAD (AAN) – Den entrevista cu Matutino DIARIO a realiza cu director di Serlimar, señor Richard Fingal, mirando e inversion cu a haci pa adkiri 12 truck nobo y cu e servicio lo mehora substancialmente, a surgi e pregunta si e compania tin pensa pa cobra pa lanta sushi domestico.
Señor Fingal a contesta cu pa yega asina leu, prome Serlimar mester tin servicio optimal ya garantiza y cu e clientenan ta contento cune.
Cumpleaños Diahuebs 30 Augustus 2012
awe ta di fiesta e poppetje di cas a haci anja Aiszienne hiepereppiieep hoeraaa awe mami y papi su chichi bieu a hasi 3 anja kaba pabien ta bin di parti mami ku papi juni cu stima bo hopi i di parti opa papa oma yaya(Angela) di parti su tanchi nan shirley y tanchi Liza di su ompi mahos Eduardo y su 3 prima(o) sherry-ann,jay-drick y Zendrick nos ta desea Aiszienne hopi anja mas di bida y salud ku Dios bendishina bo bo ta nos amor di papi juni
“Arubus ta habri su halanan y brinda pueblo un servicio cu nunca antes a worde brinda”
Minister Oduber :
ORANJESTAD (AAN): Dialuna atardi Minister di Turismo, Transporte y Labor, Otmar Oduber tabata presente na Arubus unda cu hunto cu miembronan di Parlamento, Pastor Jairo Maduro, ex director di Arubus Franky Kuiperi, Hunta di Comisario di Arubus, Director di Arubus, Teo Croes y empleadonan di Arubus a celebra e apertura oficial di e flota nobo di Arubus.
Varios dam no por wordo uza mas pa saca awa pa plantacion
Pasobra awa salo di subsuelo a bin na halto:
ORANJESTAD (AAN) – Matutino DIARIO a entrevista señor Win Dañe, Hefe di Departamento di Agricultura, Cria y Pesca, cu tambe ta atende cu e damnan, pa haya informacion tocante e maneho cu tin riba e fuentenan aki di awa no potable.
Señor Dañe a menciona cu tin mas cu diez dam di cual LVV ta saca awa for di nan cu truck, pa uso di tur cunukero y horticultor.
Tur esnan cu ta traha cu agricultura por haci uso di e awa aki sin cu tin restriccion riba nan. Fuera di esey tin e personanan independiente cu ta recoge awa cu nan mes pickup, etc., sea atardi despues di trabao of den fin di siman.
Analisis politico
Hendenan ta cuminza haya duele di Evelyn
ORANJESTAD (AAN): Un poco tempo pasa Evelyn Wever Croes a organiza un fiesta costoso na centro di MEP pa trata di haya dominio di su partido. E a sinti cu parti grandi di MEP ainda no a accepta su persona como lider di partido. Esaki ta logico tambe si mira con Evelyn a worde nombra.
Contra tur regla democratico Marisol Lopez Tromp a worde saca for di partido mientras e tabata e candidato pa bira lider di MEP. Esaki pasobra e tin hopi mas experiencia cu Evelyn y e tin hopi mas voto cu Evelyn.
Yiu di Colombiano cu a muri durante accion di polis ta sigui exclama contesta di Gobierno Arubiano
Relaciona cu e sucedido dia 22 di Februari
ORANJESTAD (AAN): E carta adhunto ta un documento cu a ser dirigi na Prome Minister Mike Eman cu e meta pa exigi Gobierno, pa di dos biaha. bira un mediador pa asina yuda aclarea e sucedido di dia 22 di Februari ultimo na unda dos persona colombiano a perde nan bida durante un accion di polis.
E carta a ser manda tambe pa medionan di comunicacion na Aruba door di Anhelo Peralta, yiu di un di e personanan cu a fayece riba e dia aki.
Aruba Tourism Authority y Pullmantur ta confirma e compromiso di bishita Aruba ‘year-round’ na 2013 y ta sigura bishita pa 2014 tambe
Un compromiso concretisa:
ORANJESTAD (AAN): Na luna di juni, Aruba Tourism Authority a comparti cu pueblo di Aruba e hecho cu otro logro importante a worde alcansa.
Esaki a ser concretisa diabierna 24 di Augustus, 2012 pa 8:30 di mainta durante rueda di prensa di Ministerio di Turismo.
Aruba ta di fiesta desde 28 di September te cu dia 7 di October cu celebracion di e di 262 aniversario di Kapel di Alto Vista y 60 aña di su renobacion
ORANJESTAD (AAN): E comision instala door di Pastoor Santiago cu representacion di tur parokia di nos pais ta trahando duro pa haci e celebracion aki hopi grandi y historico. Tur Pastoor di otro parokianan ta dunando nan maximo cooperacion y a manda nan representantenan pa ta miembro di e comision Nacional.
Ta pa prome biaha den historia di nos religion Catolico cu un nobena ta ser organiza na honor di nos Patrona stima, Santisima Virgen Mama Maria di Alto Vista.
Awor kier sa kico Ministro a haci den caso di “Langstudeerboete”
Benny Nisbet ta dal Dowers hopi duro!
ORANJESTAD (AAN): Segun Benny Nisbet di PPA, parce cu e introduccion di e asina yama “langstudeerboete” keto bay ta trahando riba sentimiento di hopi studiante arubiano na Hulanda.
Despues di e debate di Lidernan politico Hulandes cu actualmente ta participando na eleccion na Hulanda ….na unda TUR a declara di ta contra e introduccion aki…apesar cu un mayoria a pasa e ley aki na Hulanda caba……nan a purba den un intercambio di staatsecretaris Zijlstra pa yega na un acuerdo, cu lamentablemente NO a logra.
Quota International cu seminario interesante atrobe
“Might as well dance” cu Judson Laipply
ORANJESTAD (AAN): Riba Diamars, e organizacion local di Quota International of Aruba a anuncia su di 24 seminario anual cu lo tuma lugar na Cas di Cultura diasabra, 15 di September venidero, pa 1’or di merdia.
E aña aki ta toka e honor na e orador internacionalmente renombra pa su manera unico di presenta: Judson Laipply cu e tema “Might As Well Dance”.


text:
Aruba a logra dos puesto pa weganan Pan american Nigel Ras y Stuart Smit, rumbo pa Guadalajara, Mexico
ORANJESTAD (AAN)— For di Lima-Peru, ARTBO a ricibi e grato noticia cu e seleccion di ARTBO consistiendo di 4 atleta den persona di Aischal v/d Linde, Nigel Ras, Monica Pimentel y Stuart Smit, Aruba a logra dos (2) puesto pa e Weganan PanAmericano, cu lo tuma lugar na Guadalajara- Mexico proximamente. Despues di 2 dia di competencia den Coliseo Mariscal Casares, unda cu 27 pais di e 42 miembronan di Pan Americano Taekwondo Union a competi pa e 92 puestonan pa e Weganna. E pais Mexico no mester a competi, mirando cu ta e pais organisador lo competi completamente den tur 8 categoria.
Pa e region di Caribe cu ta consisti di 22 miembro, solamente 6 pais a clasifica, cualnan ta Cuba, Puerto Rico, Rep. Dominicana, Granada, Jamaica y Aruba cu manera ya menciona a clasifica cu 2 atleta, den persona di Nigel Ras den categoria di -58 kilo, y Stuart Smit e atleta di ana 2010 den su categoria di – 80 kilo.
Cada atleta mester a bringa por lo menos 4 pelea pa logra clasifica den un grupo di e mihor 12 atletanan pa cada categoria.
Pa loke ta e atleta Aischal v/d Linden cu a bringa den e categoria di -49 kilo a gana su promer combate contra e favorito di Brazil, actual campeon panamericano. Su di dos combate tabata contra e sub-campeon di mundo, cu ta di Canada, cual resultado a bai pa Canada, asina Aischal a keda elimina.
E atleta Monica Pimentel su combate pa clasificacion tabata contra e competidora local, esta di Peru. Monica tabata gana, pero durante e ultimo 24 secondenan, su contrincante a haci uso di su favoritismo, ya cu e Coliseo tabata yena cu fanatico , pa asina e logra supera Monica.
Tabata un momento masha emocia pa tanto e Peruanonan presente, y nos delegacion. Asina tambe lamentablemente Monica tampoco no a logra clasifica.
Ademas di e 4 atletanan, ARTBO tabata presente na e campeonato clasificatorio aki cu un delegacion consistiendo di GM Chaco Cornelio y Master Augie Tromp, ambos a wordo invita como Referee Internacional.
Presidente di Comision Tecnico di ARTBO, Moises Fernandez a viaha como Delegado y Carlos Hernandez como nan coach. ARTBO ta hopi contento cu e resultado aki, y ta yama un danki na e entrenadornan Carlos Hernandez y Soejon Pet.
Na Comite Olimpico di Aruba y Comision di Subsidio cu a duna e apoyo pa e 4 atletanan prepara y entrena promer cu e campeonato clasificatorio na La Loma-Mexico pa 3 siman. Tambe un danki na mayornan y familiarnan di e atletanan pa nan apoyo.
Dialuna dia 28 di maart pa 8’or pm e delegacion lo regresa Aruba for di Lima-Peru, unda cu ARTBO ta invita un y tur pa ricibi e delegacion y 2 atleta, den persona di Nigel Ras y Aischal v/d Linde.
Pa loke ta Stuart Smit y Monica Pimentel nan viaje di regreso lo ta pa Hulanda, unda ambos ta studiando y entrenando.


text:
KRALENDIJK, Bonaire – Na 2013 Koninklijke Marechaussee((Kmar) den koperashon ku Korps Politie Caribisch Nederland (KPCN) i Recherchesamenwerkingsteam ((RST) bou di guia di Ministerio Públiko BES, a inisiá un investigashon amplio riba kontrabanda di droga for di Boneiru pa Hulanda. A inisiá e investigashon aki despues ku a haña informashon di e tim di informashon di krímen di di Kmar i e tim di informashon di krímen di KPCN.
A para e investigashon relashoná ku e kaso Country Garden pero na fin di 2014 a kontinuá ku esaki.
Den e investigashon entre novèmber 2014 i febrüari 2015 a detené 13 hòmber entre e edat di 21 pa 53 aña na Boneiru i Kòrsou. Mas ku mitar di kantidat di e sospechonan tabata traha na Flamingo Airport na Boneiru.
E kontrabandistanan tabata hasi uso di entre otro trolley ku bòm dòbel i tasnan di lomba (rugtas) ku tabata hiba a bordo di e avion. Tabata skonde e tasnan aki na vários sitio den e avion i ora ku e avion yega su destinashon tabata saka esakinan.
Total a konfiská mas ku 70 kilo di kokaina. Dos sospechoso prinsipal ainda ta detené miéntras ku e otro personanan ta den libertat pero ta keda sospechoso den e kaso aki.
Sinku di e sospechonan ku a keda detené, bou di e kua e sospechonan prinsipal, tin ku presentá dia 4 di mart den korte na Boneiru. E sospechonan ta ser akusá di tabata enbolbí den vários transporte di kontrabanda di droga na 2013. E dos sospechoso prinsipal tambe ta ser akusá di ta enbolbí den organisashon kriminal.
E otro sospechonan lo presentá dilanti hues riba un fecha mas lat.


text:
“Ta un satisfaccion pa wak e edificio cuminsa bay halto”
Director General di MFA, Anky Vrolijk riba construccion di MFA Noord:
ORANJESTAD (AAN): Alegria tabata visibel riba cara di Director General di MFA, Anky Vrolijk diaranson marduga ora cu a caba di basha concreet di fundeshi di Facilidad Multi-Funcional (MFA) Noord. Algo di compronde mirando tur e tempo y trabou cu Vrolijk y su departamento tin hinca den e proyecto Facilidadnan Multifuncional di cual Noord ta e prome pa bira un realidad.
E iniciativa a bin di parti di Prome Minister Mike Eman. El a wak e necesidad pa un luga asina despues di a bishita diferente bario y combersa cu hendenan cu ta dispuesto pa traha hunto cu nan bisiña pa beneficio di tur. E edificionan di MFA tambe ta sedenan nobo pa entre otro Hulpbestuurskantoornan, departamentonan publico y priva cu ta di importancia pa e ciudadanonan di e districtonan rond di Aruba.
“E ta un satisfaccion hopi grandi, nos tin ya hopi tempo bezig cune y pa wak cu awo si bo ta cuminsa wak e edificio. E ta un milestone pa nos y nos ta bayendo hopi bon den schedule, nos ta hopi contento cu esey,” e Director General di MFA a duna di conoce.
Tambe a comparti cu e trabounan ta bayendo hopi bon y esey ta danki na e comunicacion sublime cu tin entre tur esnan envolvi den e proyecto. “Nos ta topa tur siman pa un ora caminda ta wak tur detaye y con ta bayendo. Nos ta riba schedule y ta intencion pa mantene esaki tambe,” Vrolijk a indica.
Simultaneamente e departamento ta trahando riba e MFA di Paradera cu ta esun siguiente pa cuminsa cu su construccion. Despues di Paradeera ta sigui MFA di Savaneta, Santa Cruz y San Nicolas.


text:
BONAM, Curacao – Djarason 18 di mart 2015, alrededor di 18.30’or Sentral di Polis a dirigí un unidat polisial na un kas den Kaya Misa Alegre na Zuid Bonam despues di haña informashon ku tin un dama ku no ta duna señal di bida. Mesora un unidat polisial a bai na e sitio i enbèrdat nan a bin haña e kurpa sin bida di e dama Filomena Wallé, nasé na Kòrsou, 11 mart 1950.
Dòkter di polis a konstatá morto di e dama W. i riba òrdu di Fiskal di Ministerio Públiko a konfiská e kurpa sin bida pa mas investigashon.
Durante investigashon preliminar polis ta konstatá te kaminda esei tabata posibel bou di e sirkunstansianan ku tabata presente, ku no por konkluí na e momento nan aki, ku ta trata di un krímen.
E investigashon ta kontinuá.


text:
Director di EPE ta pidi empresarionan pa duna un man di berdad
Tur hende merece un di dos chens:
ORANJESTAD (AAN) – Den entrevista cu Matutino DIARIO, señor Gregory Koolman, director di Enseñanza pa Empleo,a relata tocante cursonan nobo cu EPE ta bay imparti na aña 2013 y a referi tambe na otro cursonan cu ta andando.
Despues di un pause Enseñanza pa Empleo ta bolbe drenta Instituto Coreccional Aruba (KIA), pa duna les y yuda asina rehabilita e presonan.
Señor Koolman a expresa cu e lesnan aki tambe ta un forma pa relax e detenidonan y claro, pa ora nan sali nan por integra back den comunidad.
Entre e cursonan nobo aki, tambe ta bay cuminza tambe un di tres etapa di Formacion Social, y el a indica cu di bon pa mehor so e ta bira pasobra aunke pa cursistanan y pa e docentenan e ta algo nobo, ya caba nan a prepara dos grupo y nan sa kico mas of menos mester wordo cambia pa hacie.
Señor Koolman, den direccion di e empresarionan, a bisa cu e ta pidi nan cooperacion vooral ora tin trabao den mantenimento, construccion, mecanica, etc., pa duna EPE un man.
“Pero pa duna nos un man di berdad, pasobra e muchanan aki mester di un di dos chens. Nan no ta hende facil, pero no por keda semper punta dede riba nan tampoco. Si mester hala nan atencion, hacie pero mi ta pidi cooperacion pasobra ami ta kere den di dos oportunidad, y e muchanan aki, si nos no worry cu nan, e mas facil pa nan ta bay den mal caminda y nan por bay back aden. Pesey nos mester purba di yuda nan, pasobra nan ta bon mucha di paden y nos mester laga nan mustra nan potencial”, señor Koolman a subraya.
Curso pa mamanan teenager:
Señor Koolman a expresa cu e ta hopi apasiona pa educacion y aworaki nan ta bezig pa forma un grupo pa bin cu un les pa mamanan soltero teenagers, cu school a cera porta pa nan pasobra nan a sali na estado.
“ No ta pasobra un mucha a haya un yiu e ta stop di ta un mucha y nan merece educacion y mester laga nan sigui school. Si no, nos mes como comunidad mester contribui pa e hobennan aki pasobra nan yudanza ta cu placa di belasting. Mester nos mes ta yuda nan pa nan bira algo mas den futuro, y nos tin e plan aki riba mesa.
Miembronan di Parlamento ta respalda esaki, y nos ta bay cuminza un pakete administrativo pa nan. Nan ta bay inicia cu tur e problemanan cu bo ta uza riba computer, world, excel, power point, e basico te bay avanza, y nos ta bay hinca aden contabilidad riba computer, ademas entrena nan con pa atende telefon, con pa trata cliente, y tur e aspectonan aki. Un bez cu e muchanan aki caba e les nan por traha como recepcionista, gana nan cent y percura pa un mehor futuro pa nan y nan yiu. Mi ta tras di miembronan di Parlamento pa nos logra esaki”, director di EPE, sr. Gregory Koolman a duna di conoce.


text:
Archivo di November, 2009
ORANJESTAD(AAN): Mas nos pensa riba e carta di e abogadonan di Marisol, mas nos ta kere cu Marisol lo haci Aruba un fabor grandi door di hiba DIARIO dilanti di Huez. Pa bienestar di nos Estado di Derecho, un caso caminda tur e actonan coruptivo di Marisol lo worde trata te den profundidad lo aclaria hopi. Ni cuanto DIARIO a bin cu pruebanan di e corupcion di Marisol, Ministerio Publico a bira cara y a haci nada. LandsRecherche a lanta e impresion total cu nan interes ta pa tene e criminalnan di MEP for di prison y trata di tur manera cera e politiconan cu ta contra di MEP.
Ministerio Publico a comete blunder grandi
Aunke tin prueba cu tur e motornan di boto ta horta di Merca!
ORANJESTAD(AAN): Hopi hende a keda asombra di tende cu e trio cu tabata deteni den e caso di ladronicia di motor di boto na Merca a sali liber diabierna ultimo. Polis a detene 6 hende pero a laga 3 bay na un principio caba. E demas detenidonan tur a sali liber diabierna atardi. E caso riba su mes ta basa riba un tip cu a drenta for di Merca, di motornan di boto horta cu ta drentando Aruba pa loco.
ORANJESTAD (AAN): Diasabra mainta Minister di Finanza y Utilidad, Ing. Mike de Meza a efectua e apertura oficial di Starbucks den Renaissance Marketplace. Esaki e bira e di 3 Starbucks den Caribe, separa di Bahamas y Puerto Rico, pero e ta e prome Starbucks den e region aki. Aki por mira por mira momento cu Paul Gielen, Gerente General di Renaissance Resort hunto cu Vice Presidente di Starbucks, esta Mike Schieffer, firmando hunto e prome mug di Starbucks Aruba pa Minister Ing. Mike de Meza.
ORANJESTAD (AAN): Pa bo haya un weso den bo hamburger, y un rato despues haya un musca den bo batata… ta nada agradable. Lo peor ta cu esnan trahando na e restaurant despues no kier ni mustra compasion. Diasabra anochi laat, dos persona hoben local a bay coma na un Fastfood Restaurant na Playa, y a bay come den e comedor. Diripiente uno di nan a haya un weso chikito den e hamburger, y el a bay avisa e trahador cu a bende e cuminda, alerta nan di loke a worde haya den e cuminda cu nan ta bende cliente.
ORANJESTAD.(AAN): — Pasa di 4 or di marduga a drenta informe na central di polis cu den Pastor Hendrik a caba di tuma lugar un desgracia serio. Dos auto a dal den otro y tin tres persona herida cual uno lo ta grave y e mester di asistencia medico rapido. Probablemente e choke formal cu a caba di tuma lugar segun informe polis lo por tin di haber cu preferencia no duna, velocidad y alcohol. Un di e autonan envolvi ta un Suzuki color preto A.29551.
ORANJESTAD (AAN): Irfan Alam ta un hoben yiu di mama Arubiano. E ta naci na Hulanda pero for di algun aña e ta siguiendo e trayecto di Mike Eman. Na mas cu un occasion ora cu e bin Aruba e ta bay bishita e lider di partido AVP. E hoben aki tabata considera Mike Eman como un burgemeester y asina e tabata yame tambe. Awor cu Mike Eman a haci su prome bishita oficial na Hulanda como Prome Minister di pais Aruba e hoben a busca su drechi.
ORANJESTAD.(AAN): — Manera ta conoci ministerio publico a laga publica informe cu esnan cu tin arma di candela por entrega esaki sin cu lo ta bay wordo persigui. E oportunidad a presenta pa esnan cu tin den nan poder arma di candela pura y entrega esaki mas rapido posible pa asina evita problema serio cu husticia ora cu razianan bay inicia net despues cu e termino yega.
Pero ainda tin persona (nan) ta risca pa cana cu arma di candela sin cu ta ril ni pa dispara publicamente.
ORANJESTAD (AAN)— Bun Bu Itchi/ Kendo Aruba a tene dos actividad durante weekend ultimo cual tambe ta marca e final di nan programa di actividadnan pa loke tabata aña 2009. E prome actividad cu nan a tene durante weekend tabata un seminario cual tabata algo cu e miembronan a sa di probecha masha hopi mes y e di dos actividad tabata un campeonato den cuadro di Olimpiada di ASU, ambos actividad a tuma lugar den Gymzaal di Julianaschool.
Segun enfermero di ambulance Rudgeri de Kort:
ORANJESTAD (AAN): Cu e cantidad di accidentenan di trafico ta alarmante pa un isla chikito manera Aruba, ta un simpel realidad.” Segun enfermero di ambulance, Rudgeri de Kort. “Regularmente tin momentonan cu nos servicionan di emergencia ta ocupa cu tres, cuater, te hasta cinco accidente pareeuw ariba e isla, sabiendo cu nos ta biba solamente cu 100.000 hende, lokual ta comparabel cu un pueblo chikito den cualkier pais bisinja.” Den hopi accidente, lesionan serio por worde evita door di tuma precaushonan relativamente simpel.
El a haya castigo di 15 luna
ORANJESTAD(AAN): Recientemente Joan F.M.D di Republica Dominicana a presenta dilanti di huez, debi na e hecho cu el a wordo acusa di a hasi uso di paspoort falso y carchi di identidad falso, como tambe posesion di documento falso di declaracion di bon conducta y un ‘uitreksel di bevolking’, falso. El a wordo acusa tambe di exportacion di droga, como cu el a guli bolita.
Huez a trece dilanti cu e homber a wordo deteni na aeropuerto, pasobra su paspoort lo ta falso.
E paspoort berdad tabata falso.
ORANJESTAD (AAN)— Pa medio di e comunicado aki, Aruba Softball Bond kier a invita tur team cu a participa na e campeonato Fast Pitch ASB 2008 / 2009, pa asisti na un reunion informativo, e reunion aki lo bai tuma lugar ariba Diamars 1 di December proximo na Marlboro Ball park (Sala di reunion grandi) cuminsando pa 7:30 p.m. E agenda di e reunion aki lo bai ta como lo siguiente: Lista di presencia, Participacionnan, Play off/Final, Turno Liber y Clausura.
ORANJESTAD (AAN): Durante un entrevista cu Monsenor Luis Secco el a duna di conoce cu durante 2008, den cuadro di 50 aniversario di Obispado y di e Diocesis, a pone un conferencia grandi cu participacion di tur seis isla. E mes a bishita e seis islanan cu un pre-conferencia cu a dura dos of tres dia den cada isla. For di eynan a sali un documento cu yama “Mision 2009-2011”, a indica.
ORANJESTAD (AAN): E abogadonan di Marisol Lopez Tromp a manda DIARIO un carta cu e peticion pa e Matutino di Aruba rectifica y declara cu Marisol no ta corupto y no ta ladron.
Kizas e abogadonan tin razon pasobra den e articulonan cu nan ta cita DIARIO ta yama Marisol corupto y esaki por ta no ta un bon descripcion di e barbaridadnan cu Marisol a comete! Por ta cu Marisol ta exigi pa nos dune mas honor y no yama loke el a haci ‘corupcion’ so pasobra e berdad ta cu loke el a haci no ta un corupcion di tur dia!


text:
“E secreto di yega 103 aña ta secreto di Dios”
Sra Maria Anette Maduro Lampe semper gusta hari
ORANJESTAD (AAN): Maria Anette Maduro Lampe tin 103 aña y ta di bario di Mahuma.
Durante un entrevista relaciona cu Dia di nos grandinan, señora Lampe a bisa cu el a haya 15 yiu cu su casa Mauricio Maduro.
Ora e tabata mucha e tabata gusta hunga entre otro cu popchi.
Pa loke ta cuminda, e tabata gusta come bonchi, komkommer y carni.
Señora Maduro Lampe nunca a traha, pero na cas tabata tin suficiente trabao cu e 15 yiunan cu orguyosamente el a cria.
DIARIO a puntra señora Maduro di e bistimento di e temponan ey y el a bisa cu muhernan tabata bisti shimis si y no carson.
Pa loke ta amigonan di school, sra Maduro a bisa cu tur a muri caba.
Awor ta su famia y bisiñanan ta su amigonan.
DIARIO a puntra Señora Maduro con el a conoce su casa y el a bisa cu ta na misa el a conoce.
Pa loke ta e enamoramento di antes, sra Maduro a bisa cu e persona tabata bin 1 of 2 biaha pa siman pa bishita e persona cu e tabata enamora di dje.
E famia di sra Maduro tabata cria bestia e tempo ey, incluyendo cabrito, porco y galiña.
Noticia di morto bo no tabata haya den corant manera awor, sino for di leu bo tabata tende un tiro di cañon cu tabata indica cu un hende a fayece.
DIARIO a puntra sra Maduro cua tabata e temporada mas dushi di su hubentud y el a bisa cu tabata dushi ora e tabata conoce amiga y nan tabata bin cerca dje.
DIARIO a puntra e señora tambe con e ta sinti awor cu e tin 103 aña y el cu un sonrisa grandi riba su cara el a bisa cu te awor e ta sinti su mes bon.
El a bisa cu e tin pasenshi y e ta pidi Dios pa dune poco bida mas.
DIARIO a puntra señora Maduro kico ta e secreto di por a yega 103 aña.
“Esey ta secreto di Dios y no dimi”, segun señora Maduro.
El a bisa tambe cu e tempo ey nan tabata come hopi pisca y carni fresco, tambe bonchi patia etc. y esey quizas a yuda tambe.


text:
Beatrix di Hulanda
Beatrix Wilhelmina Armgard (Baarn, 31 di januari 1938) ta Prinses van Oranje-Nassau y Prinses van Lippe-Biesterfeld, for di 30 di april 1980 ta goberna Reino Hulandes.
Nacimento y batisamento[editá | edit source]
Den juni 1937 Reina Juliana a haci un palabra di danki na pueblo di Amsterdam su prome embraso publico: Nooit had iets mij kunnen weerhouden alle delen van het programma mee te maken, waren het niet op zich verheugende gezondheidsredenen geweest, die u zeker wilt verstaan en billijken. Tur hende tawata masha encanta cu e noticia, e famia real tawata consisti riba e momentonan ey Reina Wilhelmina, Princes Juliana y su casa Prins Bernhard. E embraso no tawatin complicacion. Fin di november 1937 papa Bernhard a bots cu Diemen cu un velocidad halto riba caminda di santo. El a wordo hiba hospital, unda Juliana tambe a bay. Na e tempo ey e caso tawata mustra serio (e.o. un fractura di cabes y un conmocion di cerebro), pero den tempo cortico despues di Aña Nobo ya nan tawata na cas, Paleis Soestdijk.
Riba 31 di januari 1938 Beatrix a nace riba Paleis Soestdijk como un di e yiu mayo di Princes Juliana y Prins Bernhard. Via boletin oficial a wordo informa cu nan yiu a nace riba dialuna mainta 9.47 (ora). E noticia a plama masha lihe via radio. E siguiente dia na Paleis Soestdijk a registra e nacimento door di e tata den presencia di minister-president Colijn.
La Reina tabata kasa ku Principe Claus (1926)


text:
Archivo di July, 2011
Cumpleaños Diasabra 30 juli 2011
Awe ta cumpli un aña mas di su lekker leven JOURAINE WERLEMAN, eta haya brasa y sunchi di su mama tata su prinsnan Nathan y Clayton su rumannan Judella y Bjorn, tur su coleganan di trabao! y dimes di su BFF nan mes mes las bichas Judella (Della:D , Sheidy (Shei:D , Marissa (Lien:D y Sharlitza (Sha:D y Lisa cu awenochi ta bay ALL OUT riba un trip, tur ta manda bise: AWE SI BO MAG ABUSA DI E J.W. OF TA BOTER BERDE OF TA CHILL?? haha enjoy your day bichaaaaa! Gotcha!!!
WEB kier 21% di aumento pero PriceWaterhouse a descubri cu 9% mes ta suficiente
Dialuna Gobierno lo anuncia aumento di awa y coriente
Pregunta ta cuanto biaha caba WEB a yega di comete e tipo di “eror” nan asina den cifra??
ORANJESTAD(AAN): Cu un director cu ta dicidi pa tuma vakantie mey mey di un disputa asina serio entre doño di WEB y gerencia, cu un director suplente cu ta demostra un actitud asina arogante pa cu su doño di trabou y un realidad cu e compania Price Waterhouse a descubri cu WEB su peticion di aumento ta desproporcional, asina Gobierno a start negosacion diahuebs y a continua diabierna henter dia na Bestuurskantoor. Na final a yega na un acuerdo pa aumenta tarifanan entrante dia 1 di augustus, pero dialuna lo anuncia esaki den forma oficial.
Gobierno no ta permiti un aumento di coriente y awa cu 21%
ORANJESTAD(AAN):– Diahuebs tabata un dia hopi crucial pa e pueblo di Aruba. Gobierno a tene diferente reunion. Den un dialogo riba energia y tarifa social na dado momento esnan di Web y Siwa te hasta a bandona mesa lagando gremionan y gobierno sinta. Gobierno ta haciendo e maximo esfuerzo pa Web no aumenta e prijs di awa y coriente. Ta wordo menciona un aumento di 21%. Diahuebs anochi gobierno a reuni cu esnan di Web y Siwa. E reunion aki a termina den careda di 11or di anochi. A purba haya esnan di Siwa y Web pero e cansancio a pone cu nan a prefera di no papia ainda. A logra entrevista cu e prome mandatario pa e splica riba e esfuerzonan di gobierno.
“ Booshi Wever a coba un buraco pa mi persona y pa Mervin Ras y awor e mes a cay aden”
Segun Parlamentario Independiente Marisol Lopez _ Tromp:
ORANJESTAD (AAN) — DIARIO a entrevista e Parlamentario Independiente, drs. Marisol Lopez- Tromp, relaciona cu e salida di sr. Booshi Wever for di e partido geel y con e ta mira e desaroyo aki. El a cuminza pa corda con su persona hunto cu Parlamentario drs. Mervin Ras a wordo saca for di e fraccion di MEP, consecuentemente for di e partido, pasobra nan a vota na fabor di cambia edad di pension di minister y parlamentarionan pa 60 aña. E momento ey di ocho asiento fraccion di MEP a baha pa seis, y awor a keda cu cinco. Parlamentario Marisol- Lopez Tromp a haci e observacion cu Booshi Wever a traha un buraco pa su persona y pa Marvin Ras, den cual awor e mes a cay aden, y apenas seis luna despues su coleganan a lague cay, y awor e ta declarando su mes independiente, aunke esaki ta un palabra cu e no kier hinca den su boca, y ta papia di parlamentario suigeneris, of parlamentario ciudadano.
Plan di estimulo economico di Gabinete Mike Eman dunando su frutonan
ORANJESTAD(AAN):– For di dia di instalacion di Gabinete Mike Eman, un di e prioridadnan tabata pa yuda pueblo di Aruba recupera nan poder di compra y pa asina Aruba garantisa crecemento economico di Aruba. “Awe nos por mira den relatonan di institutonan oficial manera Banco Central di Aruba cu plan di estimulo economico di Gobierno di Aruba ta logrando su meta di trece e economia di Aruba bek ariba pia,” segun e titular di Finanza Publico ing. Mike de Meza.
Den nan comunicado Banco Central di Aruba ta mustra claramente cu indicadornan economico ta duna señalnan di un mehoransa continuo. “Ora cu nos a tuma rienda over di Aruba, nos tabata meymey di un recesion cu un contraccion economico di 14%, cu ta casi tres biaha mas hopi cu e caida economico cu Hulanda a haya su mes aden.”
Caso contra interpretacion di Dept di Labor
Abogado MONICA KOCK
DLP ta duna informacion eroneo tocante derecho di lechi di pecho
ORANJESTAD(AAN)– Recientemente abogado mr. Monica Kock a cuminsa un caso contra e interpretacion di Departamento di Labor (DLP) concerni e derecho di un mama pa duna lechi di pecho na su baby. DLP ta nenga e mama pa e por bay cas duna lechi di pecho y ta exigi cu e mama mester duna lechi di pecho na trabao. Kiermen e mester laga un hende trece su baby trabao pa e por duna lechi di pecho. Tambe e Director di DLP ta duna informacion pa medio di un circulario kico e derecho di e mama ta ensera. DLP ta informa cu ora e doño di trabao tin un lugar adecua disponibel pa e mama por duna lechi di pecho den e lugar, cu esey ta trece cu ne cu e mama mester duna lechi di pecho na trabao y no por bay cas.
Studiantenan cu ta saliendo Diadomingo pa Hulanda a haya un bon preparacion
Minister Arthur Dowers:
E lo ta na aeropuerto pa dispidi nan!
ORANJESTAD (AAN) – Minister di Husticia, mr. Arthur Dowers, a declara den un entrevista cu DIARIO, cu e salida di studiantenan pa Hulanda, semper ta algo emocional, debi cu nan a biba pa tanto aña den nan cas, bao guia y proteccion di nan mayornan, y awor nan mayornan ta habri nan man, pa laga nan asumi un reto nobo den nan bida. El a subraya cu e preparacion pa e studiantenan a wordo bon haci manera semper for di pasado. Nan ta wordo prepara no solamente pa nan viahe, pero pa e cosnan basico cu nan mester atende cune na Hulanda.
WEB a bandona Dialogo Social riba aumento di tarifa
WEB ta insisti aumento cu 21%
ORANJESTAD (AAN): Un reunion cu mester a tuma 3 ora di tempo a caba den algo mas cu mey ora. Dialogo Social riba energia a cuminsa 4’or y mester a sigui te 7’or, pero e reunion a caba na mitad caminda. Cu esaki no a alcansa un acuerdo riba adaptacion di tarifa di awa y coriente.
Durante e reunion cu gremio comercial, sindical, Utilities NV, WEB NV y NV Elmar y Gobierno, a keda di analisa e situacion actual na WEB y evalua un aumento. Pa WEB, nan ta boga pa un aumento di 21% di e tarifa di awa y coriente. Pero, durante e dialogo ayera, Gobierno a propone pa aumenta e tarifa cu 9% pa awo y evalua pa otro luna si ta hise mas. Prome cu e proposicion, NV Elmar a haci un presentacion riba nan situacion financiero. Na momento a yega na turno pa WEB presenta, e director interino Richard Frank a disculpa su mes bisando cu ayera mainta nan a bise di e reunion sin cu e por a prepara pa un presentacion completo.
Gobierno a presenta socializacion di tarifa di coriente
Un famia promedio lo no sinti efecto di cualkier aumento di prijs
ORANJESTAD (AAN): Durante e reunion di Dialogo Social entre gobierno, dunador di trabao y sindicatonan, Gobierno a presenta un plan di socializacion di tarifanan di coriente. Cu e socializacion aki 50% di e usuarionan lo no worde afecta pa cualkier aumento di coriente. Esaki ta algo nobo y un refleho di e vision di Gabinete Mike Eman. Un vision na unda e calidad di bida di e Arubiano ta para central, segun Gobierno. Aumento sin mas di tarifa di coriente ta algo cu Gabinete Mike Eman ta trata na tur forma di evita y si mester aumenta mes cu esaki lo no tin efecto riba esnan cu ta consumi poco coriente. Durante e ultimo lunanan gremionan comercial y sindical hunto cu gobierno a reuni riba e gastonan di awa y coriente cu tin un efecto negativo riba nos economia.
Crisis di cash flow na WEB
ORANJESTAD (AAN)* E fin di luna aki, WEB a enfrenta un crisis serio di cashflow cu a haci cu a notifica e contratistanan cu no tin suficiente placa pa paga nan. A duna 1 dia liber mientras tabata spera riba banco pa duna un fianza rápidamente. Den e crisis aki e director di WEB a baha bay cu vacacion y a dicidi di laga e director suplente kima su dedenan cu e situación cu a presenta.
Ta inminente cu lo aumenta e prijs di awa y coriente atrobe mientras cu e proyecto pa cu gas natural LNG ta riba un horizonte hopi leu ainda. E crisis di cashflow a pone cu gobierno a core y trata di intermedia cu banconan pa asina pone likidez inmediatamente na disposición di WEB.
Grupo grandi trahando pa regula estrictamente, transportacion y desembarke combustible na waf Barcadera
Director di APA sr. Alfonso Boekhoudt:
ORANJESTAD (AAN) – Durante un entrevista cu director di Aruba Port Authority, sr. Alfonso Boekhoudt, DIARIO a puntre tocante e tema cu a trece basta polemica despues cu a bati voz di alarma, relaciona cu e combustible cu ta bin for di Venezuela y ta drenta via waf di Barcadera, bao condicionnan di halto grado di inseguridad di embarke, transportacion y desembarke.
“ Ta asina cu via nos waf semper caba materialnan peligroso ta worde transporta, sea pa nos Isla mes of pa pasa via nos isla bay afo. E no ta algo cu awor diripiente tin material cu por forma cierto peligro, ta worde transporta. Mester pone na cla cu den waf mester percura pa tin procedurenan pa maneha e carganan di e forma aki, cu ta peligroso”, director di APA acentua.
El a agrega cu e reglanan internacional cu ta existi cu ta deal cu con pa transporta materialnan peligroso, no ta aplicable pa e tipo di botonan cu ta transporta e combustible.
“ Pa tal motibo nos mester a tuma un bon analisis di e situacion, con e ta pasa, kico ta realmente, tur e problemanan cu nos tin cu e forma con e ta worde transporta, kico ta e peligronan cu e ta trece pa cual tur grupo di hende, y con ta e forma apto cu nos ta kere cu e mester worde transporta y almacena, na Aruba”, sr. Boekhoudt a añadi.
Cumpleaños Diabierna 29 Juli 2011
Awe ta cumpli 2 aña e prinses di cas Lisjennie Morillo.Felicitacion,abrasos y sunchi e ta haja di su papi Junny y mami Wendy.
Y di su welonan Donisio y Genaro,wela Rica.Tambe di su madrina Ludwina y padrino Sergio.Masha pabien tambe e ta haja di
su tanta- y omonan,primo- y primanan y di tur su amiguito y amiguitanan di Hello Kitty Speelschool.Y di demas famia.
Cu Senjor Hesus drama su bendicion riba dje pa e por cumpli hopi aña mas di bida y dune hopi salud.Y pa e bira bon mucha.
Tiara Air su Air Ambulance lanza oficialmente pa salba bida di hende
ORANJESTAD (AAN): Na aeropuerto den forma official a anuncia e yegada y presencia di e Air Ambulance di Tiara Air na Aruba. E tin algun dia caba riba e isla y a haci tambe algun test. Tabata un ocasion hopi special caminda e director, minister di transporte etc tabata presente.
Den VIP room di aeropuerto e prome palabranan a mustra con satisfecho e grupo di Tiara Air ta pa un otro stap grandi mas como compania. Alejandro Muyale director di Tiara Air a hiba palabra. El a splica y comenta un tiki riba e historia pa logra e Air Ambulance na Aruba. Mirando e cantidad di turista y habitante riba nos isla tabata hopi importante pa logra un Air Ambulance para 24 ora pa dia na Aruba. Minister Otmar Oduber tabata presente.
Un famia promedio lo no sinti efecto di cualkier aumento di prijs
Gobierno a presenta socializacion di tarifa di coriente
ORANJESTAD (AAN): Durante e reunion di Dialogo Social entre gobierno, dunador di trabao y sindicatonan, Gobierno a presenta un plan di socializacion di tarifanan di coriente. Cu e socializacion aki 50% di e usuarionan lo no worde afecta pa cualkier aumento di coriente. Esaki ta algo nobo y un refleho di e vision di Gabinete Mike Eman. Un vision na unda e calidad di bida di e Arubiano ta para central, segun Gobierno. Aumento sin mas di tarifa di coriente ta algo cu Gabinete Mike Eman ta trata na tur forma di evita y si mester aumenta mes cu esaki lo no tin efecto riba esnan cu ta consumi poco coriente. Durante e ultimo lunanan gremionan comercial y sindical hunto cu gobierno a reuni riba e gastonan di awa y coriente cu tin un efecto negativo riba nos economia.


text:
Archivo di November, 2013
ORANJESTAD(AAN)–E cantante Arubiano Vince Tonk ayera a pasa pa otro vuelta di The Voice of Holland y hulandesnan a bira loco cu su presentacion. Hasta prome ministro Mike Eman y su esposa Sra.
Doina Eman tabata den Media Park di Hilversum pa e presentacion aki y a haya oportunidad pa saluda e cantante y goza di e show den seccion VIP.
Nan a topa tambe cu hopi Arubiano cu tabata presente pa duna sosten na e cantante cu ta goza di hopi popularidad. Po lesa mas den e edicion aki.
ORANJESTAD(AAN)— Riba e pagina aki por mira fotonan di e apertura oficial ayera anochi di e sucursal di Aruba Bank na Hato. Awe e banco ta habri oficialmente pa publico y lo ta un dia hopi festivo pa e bishitantenan.
ORANJESTAD (AAN):Diasabra ta cuminsa cu celebracion di 200 aña di existencia di Reino Hulandes. Riba e fecha aki ta recorda a yegada di Prins Willem Frederik na Scheveningen 200 aña. Gobierno di Hulanda a crea un comision, cu ta wordo encabesa pa Ank Bijleveld, cu a prepara e programa di celebracion.
Awe un actor lo personifica Prins van Oranje, den un ceremonia, su yegada na beach di Scheveningen procedente di Inglatera. Esey ta inicio di e celebracion. Despues e delegacionnan lo bay pa Ridderzaal unda cu tin persona di tur parti di Reino presente.
Den e ceremonia aki lo tin entrega di un edicion special di hubileo riba e historia di Reino pa cera e celebracion den oranan di anochi cu un concierto di Reino cu lo conta cu participacion di artistanan di tur parti di Reino Hulandes.
ORANJESTAD (AAN): InselAir ta duna un bon bini na su Excelencia Gobernador di Aruba, Fredis Refunjol, como miembro Diamond di e programa di Star Miles. Di e forma aki InselAir ta honra Sr. Gobernador pa asina e por hasi uso di tur e privilegionan cu e carchi aki ta ofrece.
E carchi di membrecia a wordo entrega door di InselAir Aruba CEO Sr. Frederick Nuboer.
InselAir ta incentiva su biaheronan cu e carchi di miembrecia Star Miles cual ta duna e pasahero diferente incentivo ora di viaha, e.o. upgrading gratis, prioridad pa board.
Tin diferente nivel di miembrecia cual ta depende di e cantidad di punto cu e pasahero tin acumula.
Jeroen Recourt di Comision Relacionnan den Reino Tweede Kamer:
ORANJESTAD (AAN): Riba su prome dia na Hulanda, Prome Minister Mike Eman ya caba tabatin un compromiso den Tweede Kamer. E presentacion cu el a duna tabata riba e trabounan realisa e ultimo cuatro añanan y e vision di e di dos Gabinete Mike Eman pa e proximo cuatro añanan.
Na final a combersa cu Jeroen Recourt presidente di Comision Tweede Kamer Relacionnan den Reino riba e presentacion, unda varios miembro di Tweede Kamer tabata presente. “E tabata un bon presentacion. Nos mes conoce Premier Eman caba, kende como líder di e Gobierno anterior a bishita Hulanda regularmente,” el a bisa.
ORANJESTAD(AAN):E Arubiano Vince Tonk un biaha mast a sigui pa un otro buelta den The Voice Of Holland. Diabierna anochi den un sala yen den Media Park na Hilversum un total di 16 hoben artista a duna nan presentacion.
Cuater grupo di cuater a presenta pa competi. Aki mester bisa cu di cada grupo un di e hobennan artista a bai cas. Den e caso aki e hoben Arubiano Vince Tonk a bolbe score y ta sigui pa diabierna awor.
ORANJESTAD (AAN): Departamento di Impuesto ta participa cu dialuna awor, dia 2 di december, su clientenan por cuminsa haci pago delanta di impuesto di vehiculo di motor (motorrijtuigenbelasting) di aña 2014.
E clientenan por haci pago tanto na Departamento di Impuesto mes of via banco. Si ta paga via banco, mester tene cuenta cu e condicionnan.
Pa motibo di un tardansa di entrega di plach’i number, Departamento di Impuesto lo ricibi e plachinan di number mas laat cu custumber. Pesey lastimamente clientenan por busca su plachinan di number mas laat.
Anselmo Pontilius
ORANJESTAD(AAN): Aruba no a sinta keto ultimo añanan y a cuminsa evalua y a implementa cambionan pa yuda mehora e fondo AOV (Algemene Ouderdomsverzekering). Esaki no tabata suficiente y mester a bini cu mas cambio pa garantisa cu e fondo ta keda solido den futuro. Esaki ta loke ex-sindicalista y mediador di Gobierno Anselmo Pontilius a bisa. Aruba tin un fondo di pensioen di behez, cu a wordo introduci na 1960, na cual e trahado y e doño di trabou ta contribui. Pero si nada wordo haci, e fondo aki su reservanan na dado momento ta caba y e ora pa ley Gobierno mester hinca placa aden. “Pero ken atrobe ta Gobierno? E pueblo y ta placa di pueblo lo mester kita di otro cos pa hinca den e fondo ey,” Pontilius a señala.
Aruba, el a sigui bisa, no a keda sin haci nada cu e problema aki. Mientras cu na Corsou no a haci nada, na Aruba a aumenta e prima y a individualisa e pago pa logra cu e fondo ta keda cu mas placa.
ORANJESTAD(AAN)– Tin diferente manera cu clientenan por paga nan number di auto.
Con por haci pago?
Cliente por paga sea cu placa cash, ‘debit card’ (maestro), bankcheque of kassiercheque. Tene cuenta cu pa impuesto di vehiculo di motor no ta posibel pa paga cu cheque personal.
Rekisitonan ora di haci pago
ORANJESTAD(AAN):Un grupo di mas o menos 15 pa 20 empleado a reuni dilanti oficina principal di Tiara Air, den cual nan a bay mustra nan malcontento pa e hecho cu nan no a cobra ainda, siendo cu nan lo mester a cobra for di algun dia pasa caba.
E compania ta pasando dor di retonan financiero pa e hecho cu no tin acceso facil na nan fondonan na Venezuela. Director a bisa cu ta spera di haya cooperacion di banconan pa paga entre dialuna of diamars proximo.
Pa e empleadonan, ta imposibel sigui wanta e situacion asina, den cual desde algun luna caba ta presenta problema pa cumpli cu salario.
ORANJESTAD(AAN)– Minister a bishita e oficina di FADA pa haya un presentacion riba e proyecto di “Paga Tino” for di director di FADA, miembronan di directiva y dos representante di GGZ De Hoop.
E proyecto di “Paga Tino” ta un programa di prevencion pa forma caracter di hobennan entre 11-18 aña den un manera positivo. Esaki tabata un iniciativa di e minister anterior di deporte, Dr. Richard Visser. E programa aki a wordo implementa exitosamente na otro paisnan den Reino caba y awor ta toca Aruba.
ORANJESTAD (AAN): Durante un intrevista cu sr. Besaril, parlamentario pa Fracción di MEP, a elabora riba un di e Comissionan cu e ta forma partí di dje.
Dia 21 di November ultimo a tuma lugar e prome reunion di e Comision Special pa implementación di un Ambudsman Nacional di Parlamento di Aruba.
“Ambudsman” ta un Palabra Sueco cu nifica “e Defensor di Pueblo”
Ambudsman ta un autoridad cu ta encarga su mes di salvaguardia e derechonan general di e habitantenan di un País.
ORANJESTAD(AAN):Dia 29 di november 2013 tabata e ultimo dia oficial di trabou di Philomena “Chichi” Perez-Lopez, kende pa e ultimo 28 añanan a fungi como secretaria na Gabinete di Gobernador di Aruba. El a asisti tur Gobernador di nos pais, desde nos Status Aparte.
Como tal por consider’e un biblioteca mobiel, cu hopi conocemento y experiencia den politica, gobernacion y protocol. Den su funcion, Philomena Perez-Lopez a traha di cerca cu Gabinetenan Eman, Gabinetenan Oduber y awor atrobe cu Gabinetenan Mike Eman 1 y 2.
Semanalmente Ministernan ta bishita Gobernador y como tal, ta topa cu “Chichi” cu semper ta topa tur hende cu un sonrisa grandi riba su cara. Den su rol, su profesionalismo, dedicacion, lealtad y discrecion semper a resalta.
ORANJESTAD (AAN): Nos tur por corda un of mas Maestro di Scol cu a haci un impacto positivo riba nos, maestronan cu a contribui na nos formacion y yuda nos yega unda nos ta awe.
Den cuadro di e proyecto Maestro di Aña, Jane Semeleer, Presidente di Banco Central di Aruba, a conta un poco di su recuerdonan di meneer Hoevertsz cu ta esun cu a inspir’e y motiv’e. “E ta un hende hopi cariñoso mes, un hende ehemplar”. Jane a conta.
Dedica na tur persona cu discapacidad:
ORANJESTAD (AAN) – Un par di luna atras na Merca a wordo conmemora e di cincuenta aniversario di e gran discurso di Martin Luther King Jr., riba igualdad, libertad y fraternidad.
E ceremonia a tuma lugar dilanti e Monumento na Abraham Lincoln na Washington, unda cu e presidente Obama a impacta cu su palabranan.
Inspira riba e acto aki, un ciudadano cu tin un discapacidad, a pidi Matutino DIARIO tuma nota di un mensahe cu e tin pa nos comunidad.


text:
Aña 2010 A Conoce Recuperacion Modera
ORANJESTAD (AAN)* Aña 2010 ta clausura den un situacion economico mundial un poco mas positivo cu un aña pasa. Poco a poco economia mundial ta mehorando, pero no tur caminda cu mesun rapidez. Na Estadonan Uni, un crecimiento modera di GDP (2.6% den di tres cuartal) ta motivo pa algun optimismo, sin embargo por observa cu no tin ainda un mehoracion den cifra di desempleo cu ta mantene su mes
na 9.8%.
Na Europa por mira un panorama mixto, unda desaroyo fuerte den país manera Alemania ta tuma lugar simultaneamente cu problema financiero profundo na Irlanda, Portugal y posiblemente Spaña, unda no tin suficiente control riba gasto publico excesivo. Mas y mas tambe escenario economico mundial ta sinti presencia di e gigantenan nobo, manera China, India y Brasil, unda ta existi un mercado di clase media creciente, cual ta percura pa un demanda grandi di producto petrolero.
Esaki tin influencia riba demanda mundial di petroleo, manteniendo prijs di crudo na un nivel halto, irespecto e situacion ambivalente na Estado Uni y Europa. Mientras aña 2010 ta cerando cu prijs di crudo riba US$ 90 pa bari, expectativa ta cu pa 2011 lo mira prijs bay den direccion di US$ 100 y mas. Tin un preocupacion grandi entre observadornan cu un aumento drastico di prijs di crudo por deshaci di e crecimiento economico fragil cu ta tumando lugar actualmente y lo continua na 2011.
Na Aruba, situacion economico a conoce un mehoracion leve durante 2010, compara cu 2009. Esaki ta visible den cifranan di turismo publica te awor. Sin embargo, tin otro indicador cu ta mustra cu e mehoracion aki no ta general, ya cu importacion a bay atras y consumo priva igualmente.
For di e cifranan di registro di negoshi nobo di KvK, cu ta acompaña e relato aki, por deduci cu nos ta manteniendo prácticamente e mesun nivel di 2009. Mientras na 2010 (te cu dia 24 december) a registra
un total di 1155 negoshi nobo, aña 2009 tabata na 1138 registracion. E añanan anterior tabata mustra registro di 1355 (2008) y 1377 (2007). Por conclui cu nos economia a conoce un paro den e deterioro cu a tuma lugar na 2009, sin embargo nos no a logra regresa na e nivel mas halto di e añanan anterior ainda, unda a registra alrededor di 200 empresa mas pa aña.
E impresion ta cu nivel di inversion priva ta kedando atras ainda, a pesar cu Valero a inicia inversion pa realiza reapertura di su refineria y a emplea personal di contratista cu a perde nan trabao na 2009.
Posicion financiero gubernamental ta keda un preocupacion mayor cu por refleha riba economia.
Na 2010 entrada di impuesto di gobierno a baha considerablemente, cu tabata di spera a base di reduccion di BBO. E entrada extra di parti di Valero (BBO) ta compensa pa e aña aki, y ademas gobierno a recuri na emision di bonds na un valor total di Afl. 324 miyon. Cu e perspectivanan modera pa aumento di entrada di impuesto na 2011 y probable falta di ingreso grandi adicional incidental, ta haci cu 2011 lo bira un aña dificil, sigur tumando na cuenta cu no tin un reduccion di gasto di gobernacion na vista, loque ta obstaculiza capacidad di gobernacion pa atende otro compromiso financiero existente, manera pago di interes riba debe, y aporte di gobierno na AZV.
Perspectiva 2011
Resumiendo, por spera pa aña 2011 un crecimiento economico modera, pero dependiente di loque lo sucede na nivel internacional, especialmente den economia ameriano. Tambe ta depende di desaroyo di otro mercado turístico, manera Europa y America Latino, unda specialmente Brasil ta experimentando un crecimiento impresionante, cu por resulta den mas turismo. Tambe un que otro lo
depende di e grado di actividad cu e refinería lo genera una vez cu esaki ta den operacion. Por lo demas, no ta mira ainda un diversificacion na caminda di actividad economico nobo cu lo significa un diversificacion di nos economia.
Pa e clima di inversion y optimismo empresarial ta sumamente necesario pa mantene e Dialogo Social, cu den su promer vuelta na 2010 a yega na acuerdonan valioso pa economia di Aruba. Sin embargo, esaki no ta suficiente y mester sigui elabora riba varios tema di interes pa comercio e industria, manera agilización di e procesonan di lanta negoshi. Tambe nos regimen fiscal mester un revitalizacion drastico,
sigur mirando kico ta sucediendo cerca nos rivalnan den region manera Bonaire. Tambe ta importante continua dialogo pa resolve a fondo nos problema di envehecimento y su consecuencia pa nos fondonan di pension. Acuerdonan strategico riba e terenonan aki lo crea confianza den economia, tambe cerca e institucionnan internacional cu ta evalua Aruba su credibilidad financiero. Esaki ta di suma importancia mirando cu acceso na credito externo ta un necesidad, mirando cu por lo pronto ainda lo no tin un presupuesto balanza na horizonte.


text:
Destruccion na e edificio di Morgan island
ORANJESTAD (AAN): Cu hopi asombro, mester a mira con hobennan cu mente putri a haci hopi destruccion na e edificio di Morgan island.
Sigur un hopi mal propaganda pa nos Turismo, cu ta mira con nos Aruba a cambia den hendenan humilde y carinoso den un grupo di hobennan cu ta pensa ariba destruccion solamente.
Lo ta bon di biaha pa e departamento di salubridad pasa tira poco veneno pa sangura den e bakinan di awa cu tin na e lugar aki.
Hopi lastima loke e hobennan si nada drechi pa haci, a haci cu e lugar bunita aki.


text:
Dicon Testigonan di Jehova No Ta Acepta Transfusion di Sanger?
Algun idea robes
Mito: Testigonan di Jehova no ta kere cu dokternan por yuda nan, pesey nan no ta bay dokter.
Realidad: Nos ta desea di haya e mihor cuido medico posibel pa nos mes y pa nos famia. Ora nos tin problema di salud, nos ta bay cerca dokternan y ciruhanonan cu tin experencia den cuido medico sin sanger. Nos ta contento cu e avancenan cu nan a haci riba tereno medico. Ademas, awor hasta otro hende den comunidad por beneficia di e tecnicanan sin sanger cu nan a desaroya specialmente pa testigonan di Jehova. Actualmente den hopi pais, tur pashent por scoge pa evita risiconan di transfusion di sanger, manera malezanan transmiti door di sanger, reaccionnan di e sistema inmunologico y erornan humano.
Mito: Testigonan di Jehova ta kere cu un hende por cura di su maleza pa medio di fe (sanacion).
Realidad: Nos no ta practica sanacion.
Mito: Alternativa pa transfusion di sanger ta mucho caro.
Realidad: Tratamentonan medico sin transfusion di sanger ta mas economico. *
Mito: Hopi Testigo, hasta mucha, ta muri tur aña pasobra nan ta nenga di acepta transfusion di sanger.
Realidad: E acusacion ey ta totalmente sin base. Regularmente ciruhanonan ta haci proceduranan complica manera operacion di curason, cirugia ortopedico y transplante di organo sin transfusion di sanger. * Tanto hende grandi como mucha cu no tuma transfusion di sanger ta recupera mes lihe of mas lihe cu esnan cu si a tuma transfusion di sanger. * En todo caso, niun hende no por bisa sigur cu un pashent lo muri si e rechasa transfusion di sanger of lo biba si e acept’e.
Dicon testigonan di Jehova no ta acepta transfusion di sanger?
Esey no ta un asunto medico, sino religioso. Tanto e Testament Bieu como esun Nobo ta bisa nos bon cla pa abstene di sanger. (Genesis 9:4; Levitico 17:10; Deuteronomio 12:23; Echonan 15:28, 29) Ademas, pa Dios, sanger ta representa bida. (Levitico 17:14) Pesey, nos ta evita di tuma sanger no solamente pa obedece Dios sino tambe como muestra di respet p’e como e Dunador di bida.
Cambio di opinion
Un tempo profesionalnan den mundo di medicina tabata considera hende cu no ta tuma sanger como extremista, of cu ta comete suicidio. Pero e pensamento aki a cambia durante añanan recien. Por ehempel, na aña 2004, un articulo publica den un revista medico a bisa: “hopi tecnica cu ta specialmente pa pashentnan cu ta testigo di Jehova lo bira tecnicanan basico cu nan lo bay uza den añanan cu ta bin.” * Un articulo den e revista Heart, Lung and Circulation a bisa na 2010: “‘Cirugia sin sanger’ no mester ta limita na t[estigonan di] J[ehova] so, pero e mester bira un tecnica cu ciruhanonan ta uza tur dia.”
Miles di dokter rond mundo ta uza tecnicanan pa conserva sanger pa haci operacionnan complica sin transfusion di sanger. E alternativanan aki pa transfusion di sanger ta ser uza hasta den paisnan den desaroyo y hopi hende cu no ta testigo di Jehova ta pidi p’e.
^ par. 8 Wak Transfusion and Apheresis Science, Volumen 33, Num. 3, pag. 349.
^ par. 10 Wak The Journal of Thoracic and Cardiovascular Surgery, Volumen 134, Num. 2, pag. 287-288; Texas Heart Institute Journal, Volumen 38, Num. 5, pag. 563; Basics of Blood Management, pag. 2 y Continuing Education in Anaesthesia, Critical Care & Pain, Volumen 4, Num. 2, pag. 39.
^ par. 10 Wak The Journal of Thoracic and Cardiovascular Surgery, Volumen 89, Num. 6, pag. 918 y Heart, Lung and Circulation, Volumen 19, pag. 658.
^ par. 14 Continuing Education in Anaesthesia, Critical Care & Pain, Volumen 4, Num. 2, pagina 39.


text:
Analisis politico
Molinanan di Husticia
A dura mas cu un aña pa Husticia di Trinidad a dicidi di extradita Muntslag pa Merca. Dia 29 di augustus 2013 Merca a pidi Trinidad pa extradicion di Muntslag como complice di Dino Bouterse den crimen di traficacion di droga y arma. Dino Bouterse a worde aresta na Panama y di biaha a worde extradita pa New York caminda e ta cera desde augustus 2013.
E a sali bula for di Aruba despues di un bishita na su amigo y socio comercial Glenbert Croes pa worde gara na Panama. E molinanan di husticia ta draai poco poco pero sigur y ta di spera pa nos isla cu Glenbert no ta ariba e lista di husticia Mericano pa tambe ta complice di Bouterse. Mester corda con Glenbert a reacciona dia cu Dino Bouterse a worde aresta na Panama.
Cu emocion hopi fuerte cara hincha y cora a cuminza grita y nenga tur sorto di relacion cu Bouterse. Ora a cuminza sali potretnan di Glenbert cu Bouterse den avionnan priva y coriendo den autonan miyonario Glenbert a bin gaña cu ta solamente amistad tin entre e famia Bouterse y su persona.
Un paar di dia despues a sali publicacionnan di tur banda cu Glenbert ta den un cantidad di compania hunto cu Dino Bouterse. Ora e no por a gaña mas Glenbert a bin splica pueblo cu berdad e ta den negoshi cu Bouterse pero e negoshi tabata oro y crudo so. Hopi tabata e comentarionan cu ta di spera pa Glembert cu e administracion di Dino Bouterse tin su negoshinan di droga y arma den un otro buki y no esun caminda e ta tene su cifranan di oro y crudo cu e tin den e negoshi cu Glenbert. E tempo cu Glenbert tabata anda cu Dino Bouterse tabata e tempo cu Glenbert tabata den un posicion financiero hopi dificil. Ta hustamente su mesun omo Hendrik Croes a persisiti pa gobierno di MEP persigui Glenbert pa paga gobierno un suma di mas cu 600000 florin cu Glenbert a paga na e trahadornan di WEB tempo cu Glenbert tabata ministro. Husticia Mericano a duna hopi importancia na e presencia di Muntslag den e caso contra Dino Bouterse pasobra tin aspectonan den e crimennan cometi cu solamente por bin na cla completamente si Muntslag por worde interoga na Merca door di e autoridadnan Mericano cu tin experiencia den trata e casonan grandi di crimen di droga y arma. Awo cu Muntslag ta na Merca e caso contra Dino Bouterse probablemente ta worde trata rapidamente. Na Aruba ta conoci cu despues di e bishita di Bouterse na Aruba e campaña di MEP tabatin tur placa di mundo. Nunca ni Evelyn ni Glenbert a bin splica pueblo cuanto placa nan a haya di Bouterse y kico e condicionnan tabata. E problema cu tin cu e caso aki ta hopi peligroso pa Aruba pasobra si berdad resulta cu autoridadnan Mericano ta bay exigi extradicion di Glenbert esaki lo tin consecuencianan hopi malo pa Aruba. Yiu di un di e heroe politiconan mas grandi di Aruba ta worde extradita pa motibo di su partricipacion den crimennan serio ta bay haya publicidad rond mundo. Tambe e echo cu e ta miembro di Staten di Aruba lo pone no MEP pero henter Aruba den un luz sumamente negativo si Merca mester pidi extradicion di Glenbert pa su envolvimento den negoshi cu Dino Bouterse. Partido MEP a degenera asina fuerte cu e echo cu un di su dirigentenan mas importante ta den un situacion bergonzozo no ta preocupa nan. No ta su oponentenan politico a traha algo contra Glenbert pero ta e mes a hinca su curpa cu criminalnan grandi cu awo tin tur hende na Aruba cu spanto pa loke por sosode cu Glembert.


text:
Bo ke lesa e revista akí na %%?
Sí
No
Buki i Foyeto pa Studia Beibel
Studia Beibel basá riba tópiko ku yudansa di e buki- i foyetonan akí ku bo por download. Grabashonnan oudio i vidionan na idioma di seña tambe ta disponibel na diferente idioma.
Skohe un idioma aki bou i klek Buska pa wak kiko ta e publikashonnan i formato disponibel na e idioma ei. Type algun palabra di e título pa haña un publikashon spesífiko.
E Reino di Dios Ta Goberná!
Invitashon pa e Konmemorashon di 2015
Yudansa pa Studia e Palabra di Dios
Kiko Nos Por Siña for di e Palabra di Dios?
Analisá e Skritura Tur Dia—2015
“Buska Pas i Sigui Tras di Dje”—1 Ped. 3:11
Sigui Buska e Hustisia di Yehova!—Mat. 6:33
E vershon digital di algun publikashon por tin dato aktualisá ku no ta aparesé den e vershon imprimí


text:
Recientemente Arubus Nv a haci entrega di e promer Advantage Card na Sr. Jasua Rasmijn di Savaneta.
Sr. Jasua ta e promer persona cu e registra y tambe pa e motibo ey hanja
su Advantage Card serka nos.
Pa e motibo aki Arubus a dicidi di regala Sr. Jasua Rasmijn un total di 50 trips gratis riba su Advantage card pa asina e por cuminsa di biaha usando su Advantage Card. Sr. Rasmijn a keda sumamente contento cu esaki y a expressa cu e ta masha contento cu e Advantage card aki. Awor e por spaar casi Awg 700,- pa anja usando Arubus y Advantage card.


text:
Beatrix School ta keda cera y mester muda
Despues cu DOW a inspecciona
ORANJESTAD (AAN) Diaranzon mainta oficialnan di DOW hunto cu otro expertonan a haci un inspeccion den henter e compleho di school di Beatrix despues cu a dicidi di no laga e muchanan bin school e ultimo tres dianan di e siman aki.
Awe un decision mester a cay despues cu a haci e inspeccion caminda DOW a efectua diferente test y den oranan di merdia a yega na e conclusion cu e school no ta sigur mas pa laga muchanan drenta den e edificio prome cu trabaonan di remodelacion y reconstruccion tuma luga.
Esaki a pone cu directiva di e school ayera merdia mes a manda mensahe pa tur mayor di studiantenan, cu pa resto di e siman aki tampoco e muchanan por bin school mientras cu a inicia e proceso pa muda e school pa un otro facilidad, pero ainda no ta sigur unda esaki lo bay bira.
DIARIO a compronde cu tin diferente situacion cu no ta bon na e school, entre otro e tuberia di awa ta mustra di ta produci awa contamina y mester worde cambia totalmente mientras cu tubonan di e riool tambe ta den mal condicion y algun hasta a tapa por completo, creando un situacion cu no ta mucho higienico.
Pa loke ta e structura di e school DOW a saca afo cu algun di e pilarnan cu ta carga e piso di e seccion di ariba, no ta den bon estado y a cuminsa bira hopi zwak cu e peliger cu cualkier momento e lo por perde su funcion y no carga e piso mas.
Na mes momento a efectua tambe un control riba presencia di asbest den e aire na e school pero riba esaki ainda no ta conoci e resultado pero tur esakinan a conduci na e decision cu mester cera e school pa asina bay over na drecha esaki prome cu por laga e muchanan bin back den e edificio.
Te cu ayera tardi ainda no tabata conoci na unda e school lo muda bay pero autoridadnan concerni ta trahando riba esaki pa haya un localidad caminda lo por ubica e school primario aki.
Fuera di haya un luga apropia, e proceso di mudamento tambe lo bay tuma algun dia y ta spera cu for di awe te cu dialuna venidero, lo keda cla cu henter e proceso aki pa asina permiti e muchanan bolbe back na school otro siman.


text:
January 28, 2015 / Lokal
...Segun Ronaldo Abraham, presidente di e sindikato...
...Lo bo no haña but sino un “transakshon” di mínimo fl.300.-.... SI BO AKTUA ROBES DURANTE KARNAVAL, LO BO SINTIE UN BES!! ...Segun mr. Heiko de Jong, polis lo por listra hende sin tin sospecho...
Segun drs. Marilyn Alcala-Wallé
E reunion lo tin karakter konfidensial
Fenómeno hopi peligroso:
Despues di akshon di tres dia:
Minister di Hustisia no por komprondé meta di e kaso entamá:
Pero tin kambio na kaminda:
Porfin a stòp di kùr hende ku “palito”
© 2013-15 Extra - Notisia di Korsou


text:
Reunion.com > Yaroslav Keoke - Gayane Khachaturova > Gordon Kernan - Laura Kernats
Classmates from Gordon Kernan to Laura Kernats
Gordon Kernan Greg Kernan Gregory Kernan Gretchen Kernan Harry Kernan Heather Kernan Helen Kernan Henry Kernan Holly Kernan Hope Kernan Howard Kernan Ian Kernan Irene Kernan Jack Kernan Jacqueline Kernan Jacy Kernan Jake Kernan James Kernan Jami Kernan Jan Kernan Jane Kernan Janet Kernan Jason Kernan Jay Kernan Jean Kernan Jeanine Kernan Jeanne Kernan Jeannette Kernan Jeff Kernan Jeffery Kernan Jeffrey Kernan Jennifer Kernan Jenny Kernan Jeremy Kernan Jerry Kernan Jessica Kernan Jessie Kernan Jill Kernan Jim Kernan Joan Kernan Joanie Kernan Joann Kernan Joanne Kernan Joe Kernan John Kernan Joni Kernan Jordan Kernan Joseph Kernan Josephine Kernan Joshua Kernan Joyce Kernan Jp Kernan Judie Kernan Judith Kernan Judy Kernan Julia Kernan Julie Kernan Justin Kernan Kaitlin Kernan Kandi Kernan Kara Kernan Karen Kernan Karlene Kernan Karrie Kernan Katharine Kernan Katherine Kernan Kathleen Kernan Kathryn Kernan Kathy Kernan Katie Kernan Kayla Kernan Keith Kernan Kelly Kernan Kenneth Kernan Kerry Kernan Kevin Kernan Kiley Kernan Kim Kernan Kimberly Kernan Kirby Kernan Korey Kernan Kristen Kernan Kristin Kernan Kristina Kernan Kristy Kernan Kurtis Kernan Kyle Kernan Larry Kernan Laura Kernan Lauren Kernan Lawrence Kernan Leah Kernan Lee Kernan Leslie Kernan Lewis Kernan Linda Kernan Lindsey Kernan Lisa Kernan Liv-helen Kernan Lois Kernan Lonie Kernan Lori Kernan Lynn Kernan Lynne Kernan Mabel Kernan Madeline Kernan Magdalena Kernan Mandy Kernan Marcia Kernan Margaret Kernan Margie Kernan Marianne Kernan Marie Kernan Marjorie Kernan Mark Kernan Marlene Kernan Martha Kernan Martina Kernan Mary Kernan Mason Kernan Matt Kernan Matthew Kernan Maura Kernan Maureen Kernan Megan Kernan Melissa Kernan Melvin Kernan Meredith Kernan Michael Kernan Michele Kernan Michelle Kernan Mike Kernan Molly Kernan Morris Kernan Nancy Kernan Nathan Kernan Nathaniel Kernan Nicholas Kernan Nicola Kernan Nicole Kernan Opal Kernan Oscar Kernan Pam Kernan Pamela Kernan Pat Kernan Patricia Kernan Patrick Kernan Patty Kernan Paul Kernan Peggy Kernan Peter Kernan Philip Kernan Phillip Kernan Phyllis Kernan Rachel Kernan Randall Kernan Raymond Kernan Rebecca Kernan Regina Kernan Renee Kernan Rhonda Kernan Rich Kernan Richard Kernan Rick Kernan Robert Kernan Roberta Kernan Robin Kernan Robin Fentress Kernan Ronald Kernan Russell Kernan Ruth Kernan Ryan Kernan Sally Kernan Sandra Kernan Sara Kernan Sarah Kernan Scott Kernan Sean Kernan Shannon Kernan Shari Kernan Sharie Kernan Sharon Kernan Shawn Kernan Shayna Kernan Sheila Kernan Sheilah Kernan Sheldon Kernan Shelli Kernan Sherry Kernan Shirley Kernan Staci Kernan Stacy Kernan Stephanie Kernan Stephen Kernan Steve Kernan Steven Kernan Sue Kernan Susan Kernan Suzanne Kernan Tabitha Kernan Tara Kernan Ted Kernan Teeya Kernan Tenzing Kernan Terence Kernan Teresa Kernan Terri Kernan Terry Kernan Theresa Kernan Thomas Kernan Tiffany Kernan Tim Kernan Timothy Kernan Tina Kernan Todd Kernan Tom Kernan Tracy Kernan Travis Kernan Trisha Kernan Tyler Kernan Valerie Kernan Vicki Kernan Victoria Kernan Wade Kernan Walter Kernan Wayne Kernan Wendy Kernan Will Kernan William Kernan Wilma Kernan Zachary Kernan Sharie Kernan-wilder Carl Kernander Mary Kernander Robert Kernasovic Andrew Kernats Brad Kernats Brian Kernats Carla Kernats Diane Kernats Don Kernats Frank Kernats George Kernats Howard Kernats Janetlee Kernats Joseph Kernats Laura Kernats


text:
Dia di Lenga Materno
Dia di Lenga Materno tawata proclama pa UNESCO dia 21 de februari 2000 y ta celebr'e mes fecha tur aña den miembro di stad y UNESCO pa promove e diferente idioma y cultura y e plurilinguismo.
E dia aki ta pa dedica e reconocimento di Movimento pa Lenga Bengali conmemora den Bangladesh e Día di Movimento pa Lenga for di 1952, ora polis y ehercito di Pakistan, cu tawata ocupa pa Bangladesh, cu a cende candela contra e multitud di papiado di e lenga Bengali cu a nan a manifesta pa derecho di linguista den Dhaka.


text:
Porfin Pueblo por cumpra coriente sistema pre-pago
Andin Bikker, Democracia Real:
ORANJESTAD (AAN): Prome cu Partido Democracia Real (PDR) a logra drenta Parlamento su lider mr. Andin Bikker tabata boga pa introduccion di meternan prepago: e meternan aki ta yuda e consumidor maneha su presupuesto di coriente y evita cu e ta worde sorpresa cu cobransanan cu e no por paga.
Una bes den Parlamento Andin Bikker a presenta na aña 2010 un pre-concepto di ley pa yuda Pueblo maneha su gastonan di coriente (“Landsverordening beheersing kosten energie”).
Den e pre-concepto di ley, cual ta na Directie Wetgeving, tambe Andin Bikker ta promove introduccion di meternan pre-pago. Andin Bikker tambe a organiza varios reunion informativo riba e tema den e Comision encarga cu Companianan Estatal, cual e ta presidi.
Na juni 2011 Andin Bikker a presenta un mocion pa introduccion di 2000 meternan prepago. E mocion a keda aproba unanimamente den Parlamento. Na februari 2012 Andin Bikker a sigui insisti riba e tema door di introduci un amienda pa medio di e Presupuesto Alternativo di PDR, den cual ta crea fondonan pa un proyecto piloto pa intruducion di meternan pre-pago.
E Presupuesto Alternativo a worde adopta grandemente den un nota di cambio y fondonan substancial a worde reserva pa e proyecto piloto aki. Pues ta cu sumo placer fraccion di PDR a tuma nota di e anuncio di Elmar cu a introduci meternan pre-pago pa medio di un proyecto piloto.
Ta un logro grandi pa Pueblo, cual a bira un realidad entre otro danki na e perseverancia di mr. Andin Bikker di PDR riba e tema. Awor PDR ta bay sigui concentra riba rebaho di invoerrechten riba airconan y otro aparatonan cu traha cu tecnologia “inverter” y tambe lusnan LED.
Democracia Real ta cumpli!


text:
Esaki a sosode den presencia di Prome Minister Mike Eman, Minister di Infrastructura Sevinger, miembronan di SOGA, directiva di hospital, financiadonan local y otronan envolvi. Minister Visser no por tabata presente pa motibo di tabata den exterior. E prome fase di e proyecto aki ta bay costa e suma di 240 miyon florin y ta wordo financia dor di 12 instituto financiero, 12 local y 5 di exterior. Cu banconan y otro entidadnan financiero ta financia e proyecto aki ta muestra di un confiansa grandi den economia di Aruba.
Prome Minister Eman ta haya importante cu e proyecto grandi aki ta canando bon. Pa Prome Minister Eman ta esencial cu e desaroyonan positivo di Aruba ta cana man den man cu bienestar general di e pueblo di Aruba. Ta p'esey cu e no ta cansa di bisa cu e pueblo di Aruba merece di tin scol, bario y sigur un hospital di cinco strea mescos cu nos tin hotelnan di cinco strea. Un deseo cu semper Eman ta expresa. E proyecto aki ta encera mucho mas cu solamente un hospital mas grandi y mas moderno. E ta encera tambe un miho cuido medico cu loke nos tin awor. Tur empleado di hospital a haya oportunidad pa expresa nan deseo di e hospital cu nan kier. Nan a wordo envolvi durante henter e proceso. Pa motibo cu e ta un proyecto solido, institutonan financiero a duna nan aporte. “Awor nos ta sigui padilanti cu e proyecto bunita aki”, Eman a enfatisa.
SOGA a firma contract cu financiadonan di proyecto dr. Horacio Oduber HospitalGobierno di Aruba
- Wednesday, Jan 30th, 2013 00:17 UTC | Comment Article
ORANJESTAD -- Stichting Onroerend Goed Aruba (SOGA) y AIB a firma contract cu financiadonan di e proyecto ‘ampliacion y renobacion di dr.Horacio Oduber Hospital’.
Esaki a sosode den presencia di Prome Minister Mike Eman, Minister di Infrastructura Sevinger, miembronan di SOGA, directiva di hospital, financiadonan local y otronan envolvi. Minister Visser no por tabata presente pa motibo di tabata den exterior. E prome fase di e proyecto aki ta bay costa e suma di 240 miyon florin y ta wordo financia dor di 12 instituto financiero, 12 local y 5 di exterior. Cu banconan y otro entidadnan financiero ta financia e proyecto aki ta muestra di un confiansa grandi den economia di Aruba.
- Social Limin':
- Comment Article
- ♦
- Rate Article
- ♦
- Social Share Article
- ♦
- eMail Article
LIKE Caribseek News on Facebook to participate to WIN an iPad.
Comment Article: Share Your Thoughts On This Article With Us


text:
E TOREN DI VIGILANCIA JULI 2014
Dicon Cos Malo Ta Pasa cu Bon Hende?
Ta Dios ta culpabel? Of ta ley di karma? Tin un manera pa scapa for di maldad y sufrimento?
Tur Caminda Cos Malo Ta Pasa
Si tin un Dios todopoderoso, dicon e no ta proteha bon hende di cos malo?
Dicon Cos Malo Ta Pasa cu Bon Hende?
Bijbel ta indica e fuente di tres causa di sufrimento humano.
Loke Dios Ta Bay Haci cu Maldad
E idea di biba den un mundo caminda nada malo lo pasa cu bon hende ta atrae bo?
Semper Mi Tabata Cana Arma
Annunziato Lugarà tabata den un gang violento, pero un bishita na un Salon di Reino a cambia su bida.
Con Bo Mester Disciplina Bo Yiunan?
Bijbel ta duna tres manera clave pa duna disciplina eficaz.
Bo Tabata Sa?
Den pasado, con trahadornan di barco tabata haci nan barconan waterproof? Metodo pa conserva pisca den pasado.
Bo Por Mira e Dios Invisibel?
Siña con pa uza “e wowonan di bo curason.”
Pregunta Cu Bijbel Ta Contesta
Oracion ta djis un medio pa pidi yudansa?


text:
Gas inerto
Un gas inerto ta un gas no-reaktivo ku ta wordu husá durante systhesis kímiko, analysis kemikal, of preservashon di materialnan reaktivo. Gasnan inerto ta selekta pa situashonan spesifiko kaminda nan ta funkshonalmente inerto pasobra e kosta di e gas anto purifikashon di dje ta normalmente un konsiderashon. Neon i Argon ta e gasnan inerto mas husá pa situashonan kímiko i archival.
Otro ku gasnan nobel, un gas inetro n ta nesisitamente elemental anto ta hopi biaha un gas kompondo. Manera e gasnan nobel nan tin de tendensia pa inreaktividat dor di nan parti pafó di elektron valence ku ta kompleto den tur gasnan inerto.Esaki ta un dendensia i no un regla, anto tin sierto eksepshon ku asta gasnan inerto por forma kompundo.


text:
Historia tristo di un Arubiano cu a perde un futuro briyante den e mundo scur di droga!
ORANJESTAD (AAN) – E ta un meneer di edad grandi caba, e por ta entre su 58 pa 60 aña, y ta move den e area di e terminal di Arubus na Playa.
Un persona halto, delega, cu manera mayoria di e drogadictonan ambulante tin biaha ta pasa pidi placa pa cumpra coi come of bebe, pero na diferencia di hopi, e ta un persona trankil.
Tin biaha por mire ta papia largo rato cu hende posiblemente di su mes generacion, cu afortunadamente no ta den droga, pero cu tin hopi recuerdo den comun cu e meneer aki.
Ta ken e ta? Well, den su hubentud e tabata un di e mihor basebolistanan hoben cu e distrito di San Nicolas a conoce. Tambe e tabata traha cu carga y segun personanan cu a conoce bon, e tabata hopi balente pa traha y su contexture tabata fuerte cu por a hisa y baha for di truck cosnan masha pisa, facil facil.
Kico a pasa? Un persona asina hoben y fuerte hamas por a pensa di dje cu su mente y su caracter por tabata swak. E tempo aya su mayornan, cu nan mehor intencion, pa e studia y yega na un profesion a mande Hulanda, sin cu nan tabata tin e mas leve idea cu Hulanda no tabata pa nan yiu.
Na Hulanda, poco despues cu el a cuminza school a cay den vicio di droga y e mester a bolbe Aruba y for di e tempo ey nunca mas el a lanta cabes.
Un persona cu conoce for di tempo cu tur dos tabata amigo di school, a conta na nos redaccion cu e temponan aya no tabata tin ningun instituto unda mayornan por a hiba un yiu en busca di ayudo. No tabata tin asina tanto informacion manera awendia tampoco, ademas cu tur cos tabata “tabu”. No tabata papia hopi di e situacion di drogadiccion di un ser keri den un of otro hogar.
E mucha homber aki cu awendia ta un hende di edad hopi respetable ta sigui biba den su mundo, pero e ta corda si ken e tabata den pasado, e no ta lubida su amistadnan, y e tin momentonan di un tiki mas lucidez cu e ta haci un trabao chikito aki, otro aya, contal di haya poco cent pa sobrevivi y cumpra locual ta hacie feliz. Un porvenir cu por a bira super briyante pa e Arubiano aki, a perde tur su luz, debi na e mundo di drogadiccion horible den cual na Hulanda el a cay.
Un caso tristo cu lo por a sirbi di ehemplo na hopi hoben di awendia, pero manera e dicho ta bisa: “ningun hende ta experiencia den cabes aheno!” (Compila pa Mercedes A.H.Monge).


text:
E siguiente programa di “Educational Leadership for Collaboration” a cuminsa
ORANJESTAD (AAN): No mucho dia pasa Minister Michelle Hooyboer-Winklaar a presencia e ceremonia di entrega di certificado di e programa “Educational leadership for collaboration” cu Universidad di Aruba a ofrece na un grupo di lidernan den nos sistema educacional. Un programa cu ta ser haci posibel door di Universidad di Aruba conhuntamente cu Ministerio di Enseñansa y cu sosten di fondonan di Union Europeo.
Menos cu un siman despues cu masha hopi orguyo Minister Michelle Hooyboer–Winklaar ta yama bon bini na e di dos grupo di 27 profesional cu ta bay dedica, banda di nan trabao diario, e esfuerso pa siña diferente elemento esencial di e trabao diario di lidernan den enseñansa, incluyendo con pa encurasha docentenan y studiantenan pa traha efectivo y logra mas y colaboracion pa eleva e school na e siguiente nivel.
E programa y e diferente seminarionan ta inclui “Leadership for Collaboration: Navigating towards the Vision of Education”, “The psychology of leadership in a complex and dynamic educational environment”; “Embodying the new story of leadership for collaboration in theory and practice” y “Sustaining a community of practice to create solutions collaboratively”.
Diferente facilitador internacional lo ofrece e curso na di Universidad di Aruba, manera entre otro Janet Sanders di Jean Houston Foundation, Robertson Work di New York University Graduate School of Public Service, Doug Banner cu ta director di Flow Project y instructor na Western Washington University y Skye Burn, director ehecutivo di Flow Project y experto den e ramo di liderazgo y ta tailor made pa Aruba.
A base di evaluacion di e prome programa a adapta e programa y awor e grupo nobo di lidernan den nos enseñansa lo sigui cu e di dos fase.
“Creando oportunidadnan pa programanan manera Educational Leadership for Collaboration, nos ta un paso mas cerca di nos metanan pa loke ta innovacion, desaroyo y progreso duradero den nos enseñansa”, asina Minister Michelle Hooyboer-Winklaar a subraya. Lo sigui enfatisa riba e importancia di Lifelong Learning pa sigui ofrece mas curso cu programanan adapta na nan curriculum y capacidad pa sigui mehora educacion cu ta e base di un pais.


text:
Relato 101: Nan Ta Mata Hesus
MIRA e kos teribel ku ta sosodé! Nan ta mata Hesus. Nan a pon’é riba un staka. Nan a klaba su man- i su pianan. Pakiko nan lo hasi un kos asina ku Hesus?
Pasobra algun hende ta odia Hesus. Bo sa ken nan ta? Unu di nan ta e angel malbado Satanas e Diabel. El a logra pone Adam ku Eva desobedesé Yehova. I Satanas a pone e enemigunan di Hesus kometé e krímen teribel aki.
Asta promé ku nan a klaba Hesus na e staka, su enemigunan a trat’é malu. Bo ta kòrda kon nan a bini na e hòfi di Getsemané i a kohe Hesus bai kuné? Ken e enemigunan aki tabata? Sí, nan tabata e lidernan religioso. Wèl, laga nos mira kiko a sosodé despues.
Ora e lidernan religioso a bai ku Hesus, su apòstelnan a kore bai. Nan a bandoná Hesus den man di su enemigunan pasobra nan tabatin miedu. Pero apòstel Pedro i Juan no a bai muchu leu. Nan a sigui nan tras pa mira kiko ta sosodé ku Hesus.
E saserdotenan a hiba Hesus serka e ansiano yamá Anas, kende ántes tabata sumo saserdote. E multitut no a keda ei hopi tempu. Despues nan a hiba Hesus na kas di Kaifas, kende ta e sumo saserdote awor. Hopi lider religioso a reuní den su kas.
Nan a tene un huisio den kas di Kaifas. Nan a trese hende pa gaña riba Hesus. Tur e lidernan religioso a bisa: ‘Hesus tin ku muri.’ Anto nan a skupi den su kara i a dal e ku moketa.
Miéntras tantu, Pedro a keda den e kurá. Tabata hasi friu i e hendenan a sende un kandela. Miéntras nan tabata keinta nan kurpa rònt di e kandela, un sirbienta a mira Pedro i a bisa: ‘E hòmber ei tambe tabata huntu ku Hesus.’
Pedro a kontestá: ‘Nò, mi no tabata huntu kuné.’
Tres bes hende a bisa Pedro ku e tabata huntu ku Hesus. Pero kada bes Pedro a nenga. Ora Pedro a bisa esei pa e di tres bes, Hesus a drei wak e. A duel Pedro ku el a gaña asina, i el a bai i a yora.
Trempan su manisé djabièrnè, ora solo a kuminsá sali, e saserdotenan a hiba Hesus na nan lugá grandi di reuní, e sala di Sanedrin. Nan a papia ei tokante kiko nan lo hasi kuné. Nan a hib’é serka Ponsio Pilato, e gobernante di e distrito di Hudea.
E saserdotenan a bisa Pilato: ‘E hòmber aki ta un mal hende. E tin ku muri.’ Despues ku Pilato a hasi Hesus algun pregunta, el a bisa: ‘Mi no ta haña ku el a hasi nada malu.’ Anto Pilato a manda Hesus serka Herodes Antipas. E tabata gobernante di Galilea, pero e tabata kedando na Yerusalèm. E tampoko no a haña nada malu den Hesus i a mand’é bèk pa Pilato.
Pilato kier a laga Hesus bai. Pero e enemigunan di Hesus tabata ke pa e laga un otro prizonero bai, esta, e ladron Bárabas. Tabata rònt di mèrdia ora Pilato a trese Hesus pafó. El a bisa e pueblo: ‘Mira! Boso rei!’ Pero e saserdotenan prinsipal a grita: ‘Kaba kuné! Mat’é! Mat’é!’ P’esei Pilato a laga Bárabas sali liber i nan a bai ku Hesus pa mat’é.
Djabièrnè traimèrdia nan a klaba Hesus na e staka. Bo no por mira nan riba e plachi, pero na kada banda di Hesus tabatin un kriminal ku a ser kologá na staka pa muri. Djis promé ku Hesus a muri, un di e kriminalnan a pidié: ‘Kòrda mi ora bo ta den bo reino.’ I Hesus a kontestá: ‘Mi ta primintí bo ku lo bo ta ku mi den Paradeis.’
Bo no ta haña esei un promesa maravioso? Bo sa ta kua paradeis Hesus tabata kier men? Unda e paradeis ku Dios a traha na prinsipio tabata? Sí, riba tera. I ora Hesus ta reina komo rei den shelu, lo e resusitá e hòmber aki na bida pa e gosa di e Paradeis nobo riba tera. Esei no ta hasi nos felis?
Mateo 26:57-75; 27:1-50; Lukas 22:54-71; 23:1-49; Juan 18:12-40; 19:1-30.
Pregunta
- Ken mas ku tur ta responsabel pa e echo ku nan a mata Hesus?
- Kiko e apòstelnan a hasi ora e lidernan religioso a bai ku Hesus?
- Kiko a sosodé na kas di e sumo saserdote, Kaifas?
- Pakiko Pedro a bai anto yora?
- Kiko e saserdotenan prinsipal a grita ora e hendenan a trese Hesus bèk pa Pilato?
- Kiko a pasa ku Hesus riba djabièrnè traimèrdia, i kiko el a primintí un kriminal ku tabata kologá na staka banda di dje?
- Unda e Paradeis ku Hesus a papia di dje lo ta?
Preguntanan adishonal
- Lesa Mateo 26:57-75.
Kon e miembronan di e korte supremo hudiu a demostrá ku nan kurason ta malbado? (Mat. 26:59, 67, 68)
- Lesa Mateo 27:1-50.
Pakiko nos por bisa ku e repentimentu ku Hudas a sinti no tabata berdadero? (Mat. 27:3, 4; Mar. 3:29; 14:21; 2 Kor. 7:10, 11)
- Lesa Lukas 22:54-71.
Ki lès nos por siña for di e echo ku Pedro a nenga Hesus e anochi ku el a ser traishoná i arestá? (Luk. 22:60-62; Mat. 26:31-35; 1 Kor. 10:12)
- Lesa Lukas 23:1-49.
Kon Hesus a reakshoná na e inhustisia kometé kontra dje, i kiko nos por siña for di esaki? (Luk. 23:33, 34; Rom. 12:17-19; 1 Ped. 2:23)
- Lesa Juan 18:12-40.
Kiko nos por siña for di e echo ku maske miedu di hende a paralisá Pedro temporalmente, despues el a rekuperá i bira un apòstel sobresaliente? (Juan 18:25-27; 1 Kor. 4:2; 1 Ped. 3:14, 15; 5:8, 9)
- Lesa Juan 19:1-30.
Ki punto di bista balansá Hesus tabatin di kos material? (Juan 2:1, 2, 9, 10; 19:23, 24; Mat. 6:31, 32; 8:20)
Kon e último palabranan di Hesus promé ku su morto tabata un deklarashon di triunfo pa e echo ku el a sostené Yehova su soberania te final? (Juan 16:33; 19:30; 2 Ped. 3:14; 1 Juan 5:4)


text:
Testigonan di Jehova Ta un Secta Mericano?
E oficina principal di nos organisacion mundial ta situa na Merca. Sinembargo, pa e siguiente motibonan nos no ta un secta Mericano:
Un secta ta un grupo cu a separa su mes for di un religion existente. Pero testigonan di Jehova no a separa for di un otro religion. Mas bien, nos ta sinti cu nos a reestablece cristianismo cu tabata existi den prome siglo.
Testigonan di Jehova ta predica den mas cu 230 pais. Unda cu nos ta biba, nos ta leal primeramente na Jehova Dios y Hesucristo, no na gobierno Mericano ni na ningun otro gobierno humano.—Juan 15:19; 17:15, 16.
Tur nos siñansa ta basa riba Bijbel y no riba loke un lider religioso na Merca a skirbi.
—1 Tesalonicensenan 2:13.
Nos unico lider ta Hesucristo; nos no ta sigui hende.
—Mateo 23:8-10.